Sigand Ngima: ‘Jehova Osetimonwa Ng’wono’ | Jean-Marie Bockaert\nOhinga mar Jarito—Gocho mar Puonjruok | Desemba 2018\nSOM E Afrikaans Albanian Alur Amharic Amis Arabic Armenian Armenian (Ma Imbo) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Bulgarian Cakchiquel Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Dholuo Douala Dutch Edo Efik Esan Estonian Ewe Faransa Fijian Finnish Fon Ga Garifuna Georgian German Greek Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kisungu Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luvale Macedonia Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curacao) Persian Pidgin (West Africa) Polish Ponapean Portuguese Portuguese (Portugal) Punjabi Quebec (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojalabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\n‘Jehova Osetimonwa Ng’wono’\nKaka Iwachonwa gi Jean-Marie Bockaert\nAN KOD jaoda Danièle noyudo waa donjo mana e otel sama jarwak welo nonyisa niya, “Jatelo, donge inyalo luongo polise?” Noyudo korka waa donjo e piny Gabon, ma yudore e Afrika kama tijwa ne ogoye marfuk e higni mag 1970.\nNikech Danièle ne paroga gik moko e yo mapiyo, nonyisa niya, “Kik iluong polise, gin mana oko kanyo!” Ne wawinjo ka mtoka moro ochopo e nyim otel. Bang’ dakika machuok, polise ne odonjo momakowa. Amor ni Danièle nokwera ni kik aluong polise, nikech mano nomiya thuolo mar chiwo kalatesena moko ne owadwa moro ma ne ni kanyo.\nSama ne iterowa ka polis, ne aparo matut kaka ne an gi dhako ma jachir kendo ma ne ohero Jehova kod riwruok mare. Mano ne en mana ranyisi achiel ma nyiso kaka kinde mang’eny ne watimoga gik moko kanyachiel gi Danièle. We alernu gimomiyo ne wadhiga limo pinje ma sirkal oridonee owetewa ngima e weche mag lamo kod tij lendo.\nJEHOVA NOKONYA NG’EYO ADIERA NIKECH NG’WONONE\nNe onyuola e higa mar 1930 e taon moro matin miluongo ni Croix, e piny France. Joodwa ne gin Jo-Katholik motegno. Joodwa ne dhiga e Misa juma ka juma kendo babawa ne timoga tije moko e kanisa. Kata kamano, ka ne ahawo higni 14, nitie gimoro ma notimore ma ne oyawo wang’a ma afwenyo ni Jo-Katholik wuondore.\nE kinde Lweny mar Ariyo mar Piny Ngima, jolweny mag Germany nopong’o France. Jadolo marwa ne jiwowaga e Misa ka Misa ma ne osomo, ni wadhi adhiya nyime riwo lwedo sirkal mar taon mar Vichy ma ne riwo loch jo Nazi lwedo. Weche ma ne owachogo ne bwogowa ahinya. Jo-France mang’eny moriwo nyaka wan, ne wawinjoga redio mar BBC aling’ling’ sama ne gilando weche mowuok kuom joma ne kwedo loch Nazi. Apoya nono, jadolo marwa noweyo riwo lwedo loch Nazi mi nochano Misa mar goyo erokamano nikech yo ma joma ne kwedo Nazi ne medo bedogo motegno. Misano notim Septemba 1944. Wachno nomako dhoga. Gima notimono nomiyo jodolo oa e chunya.\nMapiyo bang’ lweny, babawa ne otho. Nyaminwa maduong’ miluongo ni Simone ne osekend ma gidhi dak gi jaode Belgium, omiyo, ne aneno ni an e ma ne an gi ting’ mar rito mamawa. Nayudo tich e kambi ma loso lewni. Jatenda e tich kod yawuote ne gin Jo-Katholik motegno. Kata obedo ni weche yuto ne dhi bedo maber ka adhi nyime tiyo e kambino, ne achiegni romo gi tem moro.\nNyaminwa Simone ma nosebedo Janeno nobiro limowa e higa mar 1953. Kotiyo gi Mumbe, ne oelonwa e lela puonj mag miriambo ma Jo-Katholik ne puonjo, kaka mach ma isandoe joricho nyaka chieng’, nyasaye ma nyadidek, kod chuny ma ok otho. Mokwongo ne achako kwede ka anyise ni Mumbe e ma ne wacho kamano to ok mar Jo-Katholik, kata kamano, ne aduogo afwenyo ni kare nowacho adier. Bang’e nokelona gasede machon mag Ohinga mar Jarito. Nasomoga gasedego gi siso gotieno. Nafwenyo mapiyo ni ne ayudo adiera, kata kamano, ne aluor ni makruok gi Jehova ne dhi miyo alal tich.\nKuom dweche moko matin, ne adhi nyime somo Muma kod sula moko e Ohinga mar Jarito kenda awuon. Gikone, ne ayiero mar dhi e Od Romo. Hera ma ne aneno kanyo nomulo chunya. Bang’ puonjora Muma kuom dweche auchiel gi owadwa moro motegno, ne otisa Septemba 1954. Bang’e ne abedo ma mor ka ne aneno ka mamawa kod nyaminwa matin obedo Joneno.\nNATENORA KUOM JEHOVA KA NE ACHAKO TIYONE GI THUOLONA DUTO\nGima lit en ni mamawa notho e higa mar 1958 kodong’ jumbe matin to itimo chokruok maduong’ ma oriwo pinje e taon mar New York. Ne ayudo thuolo mar dhi e chokruogno. Ka ne aduogo, ne aweyo tij andika mi abedo painia nikech koro ne aonge gi ting’ mar rito joodwa. E kindego e ma ne amako osiep gi nyaminwa moro miluongo ni Danièle Delie, ma bang’e ne wakendorego e dwe mar Mei 1959.\nDanièle nochako tiyo ne Jehova gi thuolone duto e gweng’ miluongo ni Brittany ma ne ni mabor ahinya gi dalagi. Ne dwarore ni obed gi chir kolendo e alworano nikech Jo-Katholik ne ng’eny, kendo riembo ndiga kuonde mopogore opogore e gweng’no kodhi lendo bende ne ok yot. Waduto ne wang’eyo ni tij lendo nonego tim mapiyo nikech ne waneno ni giko ne dhi biro mapiyo. (Mat. 25:13) Chuny mar chiwruok ma ne en-go nokonyowa mondo wanan e tij Jehova.\nNomiya migawo mar bedo jarit-alwora mana bang’ ndalo matin ka ne wasekendore. Ne wachako ng’iyo gi dak e ngima mayot. Kanyakla ma ne wakwongo limo ne nigi jolendo 14 kendo ne onge kaka owetego ne nyalo konyowa gi kar nindo nikech ne gidak e ngima mapiny ahinya. Omiyo, ne wapedho mana matres e Od Romo. Onge ng’ama diher nindo piny kamano, kata kamano, ne en gi berne nikech ne wayudo kama onding’wa ne nyalo siroree!\nKinde ma ne walimo kanyakla gi mtokwa matin\nKata obedo ni chenrowa ne odich ahinya, Danièle nong’iyo mapiyo gi ngima mar jarit-alwora. Kinde mang’eny, ne oritaga e mtokwa sama ne chuno ni wabed gi romo gi jodong-kanyakla. Onge chieng’ ma ne awinjo koywagore nikech alewo. Ne abedo jarit-alwora kuom higni ariyo kende. E kindeno, ne wapuonjore gimomiyo ber mondo joma okendore owuo ka gin thuolo kendo giti kanyachiel.—Ekl. 4:9.\nNE WATIYO GI MOR E MIGEPEWA MANYIEN\nE higa mar 1962, ne ogwelwa e Skul mar Gilead, klas mar 37 e Brooklyn, New York. Skundno ne dhi kawo dweche apar. Kuom jopuonjre 100 ma ne ogwel, 26 kende e ma nosedonjo e kend, omiyo, ne amor ahinya dhi e skundno kanyachiel gi jaoda. Pod aparo kaka ne abedo gi kinde mag mor gi owete ma ne nigi yie motegno, kaka Frederick Franz, Ulysses Glass, kod Alexander H. Macmillan.\nNe wamor dhi e Skul mar Gilead kanyachiel!\nE kinde ma ne itiegowa, ne ojiwwa ni wati maber gi wengewa e ng’iyo gik moko. Ngeso moko bang’ klas, ne iterowa neno kuonde mopogore opogore e taon mar New York. Ne wang’eyo ni chieng’ Wuok Tich ne dhi dwarore ni wandik ripot mar gik ma ne waneno. Ngesogo ne wadokga ot godhiambo ka waol. Kata kamano, Jo-Bethel ma ne terowaga e wuodhego ne penjowa penjo moko mondo okonywa paro weche madongo ma ne wanyalo ndiko e ripot. Ngeso moro ne wawuotho e taondno chiegni chakre sa auchiel gi wiye nyaka odhiambo. Ne walimo kamoro ma ne wapuonjoree gik mang’eny e wi kite madongo dongo ma ringo e kor lwasi (meteors kod meteorites). Ka ne walimo American Museum of Natural History, ne wapuonjore fwenyo pogruok mantie e kind nyang’ mopogore opogore. Ka ne wadok Bethel, owadwa ma ne tayowa nopenjowa ni, “Be unyalo nyisae pogruok mantie e kind meteors kod meteorites?” Nikech Danièle nool ahinya, nopo kodwoko ni, “Meteorites nigi leke maboyo!”\nNe wamor limo owete gi nyimine e pinje mag Afrika\nKa ne watieko Skul mar Gilead, ne wahum ahinya ka ne oorwa e ofis ma France kama wasetiyoe kanyachiel kuom higni 53 gi wiye. E higa mar 1976, ne oketa jachan Komiti mar Bad Ofis. Bende, nomiya migawo mar limo pinje ma ne ogoye tijwa marfuk kata ma noridnee owetewa ngima e pinje mag Afrika kod Middle East. Mano e momiyo ne wadhi Gabon, mana kaka ne asewacho e chak sulani. Kiwacho awacha adier, ne aneno ni ok awinjora timo migepego. Kata kamano, nikech Danièle ne jiwaga ahinya, mano ne miyo atimo migawo moro amora ma ne omiya.\nKa ne aloko twag Owadwa Theodore Jaracz e chokruok maduong’ ma ne otim Paris, 1988 ma wiye ne wacho ni “Divine Justice”\nNE WANANO E TEM MAGER\nNe wahero ngima ma Bethel chakre mana gi odiechieng’ ma ne oluongwae kuno. Danièle nopuonjore dho kisungu kuom dweche abich ka pok oluongwa Bethel, to mano nomiyo obedo jalok dhok ma thiring’inyi. Migepe ma ne watimo Bethel ne morowa ahinya, kata kamano, timo migepe ma ne wan go e kanyakla bende ne miyowa mor sidang’. Anyalo paro ka chieng’ moro ne wadhi Paris gi Danièle ma waduogo gotieno ka waol. Kata kamano, ne wamor ni ne watayo jopuonjre mag Muma ma ne timo dongruok. Gima lit en ni apoya nono, Danièle nobedo ma tuo ma koro ne ok onyal timo gik mathoth e tij Jehova kaka nodwaro.\nE higa mar 1993, ne oyude gi kansa mar thuno. Notimne thieth malit ahinya, kuom ranyisi, noyang’e kendo norewe nyading’eny gi masinde ma tekogi ng’eny. Higni apar gabich bang’e, ne ochak oyude gi kansa, kendo mager moloyo mokwongocha. Nikech nohero migape kaka jalok dhok, noduogo e tich mapiyo bang’ ka thieth nochako dhi kode maber.\nKata obedo ni Danièle ne tuore kamano, ne ok waparo wuok Bethel. Kata kamano, bedo ma tuo e Bethel kelo pek moko, to ahinya-ahinya ka jomoko ok ong’eyo ni tuono hinyo ng’ato e okang’ ma romo nade. (Nge. 14:13) Kata mana e kinde ma Danièle koro ne jahigni 70 gi wiye, wang’e pod ne rieny kendo morne ne ok olal kata obedo ni ne otuore. Chunye ne ok onyosore. Noketo pache e konyo jomamoko. Nong’eyo ni sama ochiko ite ne jomamoko ma bende kalo e pek, mano konyogi. (Nge. 17:17) Kata obedo ni Danièle ne ok kwanre kaka ng’ama ong’eyo jiwo jotuo, gik ma ne osekaloe nokonye mondo ojiw nyimine mamoko kik luor kansa.\nNitie pek mamoko ma bende ne nyaka wananee. Ka nochopo kinde ma koro Danièle ne ok nyal timo migawo ma ne omiye e Bethel, ne odhi nyime riwa lwedo e yore mamoko mathoth. Ne ojamiya tich mayot, to mano nomiyo abedo jachan Komiti mar Bad Ofis kuom higni 37. Kuom ranyisi, notemo matek mondo pile pile wacham lanj kanyachiel e odwa kendo wayue matin.—Nge. 18:22.\nKAKA NE WANYAGOREGA GI PARRUOK ODIECHIENG’ KODIECHIENG’\nDanièle nosiko ka en gi geno ni ne odhi dhi maber kendo ne ok ool gi ngima. Kae to noyudo kansa kendo. Koro to ne warumo! Masinde ma tekogi ng’eny ma ne irewego sa ka sa ne miyo ool matek ma seche moko ne ok onyal kata wuotho. Nawinjo malit ahinya ka nochopo kama koro jaoda ma ne ahero ma ne en jalok dhok ma thiring’inyi koro ne bodho abodha wach.\nKata sama ne wawinjo ka warumo kamano, ne wadhi nyime lemo ka wan gadier ni Jehova ne ok dhi yie mondo wachandre e okang’ ma ok wanyal nanoee. (1 Kor. 10:13) Ne watemo ahinya mondo wasik ka wamor gi yo ma Jehova ne konyowago kokalo kuom Muma, Jo-Bethel ma ne ni e migawo mar thieth, kod owete gi nyimine mamoko.\nKinde ka kinde ne wakwayo Jehova mondo otawa wayier thieth ma ok tuomre gi dwache. Nitie kinde moro ma ne ochopo kama koro ne onge yo moro amora ma ne inyalo thiedhgo Danièle. Laktar ma ne osebedo ka thiedhe kuom higni 23 ne ok nyal lero gimomiyo pache ne siko lal sa asaya ma ne orewe gi masin ma ne ithiedhogo. Ne oonge gi yo moro amora machielo mar konye. Piny nochamowa ma koro ne wawuoro awuora ni to weche ne dhi bedo nade. Kae to laktar machielo ma bende nolony e weche kansa nochako thiedho Danièle. Ne waneno ni Jehova noyawo yo mar konyowa nyagore gi pek ma ne wan-go.\nNe wapuonjore nyagore gi parruok ka luwore gi kaka obiro e odiechieng’ kodiechieng’ ma ok wanywando odiechienge mathoth. Mana kaka Yesu nowacho, “odiechieng’ kodiechieng’ nigi chandruokne morome.” (Mat. 6:34) Bedo gi paro mowinjore kod hero mila ne okonyowa. Kuom ranyisi, ka ne dweche ariyo okalo ka pok orew Danièle gi masin, nochako bwonjo koda e yor milruok konyisa niya: “Awinjo ka angima ka siling’!” (Nge. 17:22) Kata obedo ni ne en gi rem mang’eny kamano, pod nomor ahinya puonjore wende manyien mag Pinyruoth gi dwol motegno.\nBedo ni ne en gi paro mowinjore kamano nokonya mondo an be anyagra maber gi gik ma ne ok ang’eyo timo. Kiwacho adier, kuom higni 57 ma ne wadakgo kanyachiel, norita maber. Nodhiala ma kata mana chielo tong’ ne ok oyiena timo! Omiyo, ka ne tuo ohewe ma koro ne ok onyal chuth, ne nyaka apuonjora lwoko sende, lewni, kaachiel gi tedo chiemo moko ma yot tedo. Asetoyo glese mang’eny sama atimo tijego, kata kamano, ne amor timo gigo mondo owinj maber. *\nAMOR GI YO MA JEHOVA OSENYISOGO NI OHERA\nKa aparo chien, aneno ni pek ma ne wayudo nikech midekre kod bedo moti osepuonja gik mabeyo. Puonj mokwongo en ni ok onego wabed modich ahinya ma kata mana thuolo ma wanyisogo ni wahero jaodwa onge. Onego wati maber gi kinde ma pod wan gi teko mang’eny mondo warit jaodwa. (Ekl. 9:9) Puonj mar ariyo en ni ok onego waparre mokalo tong’ e wi gik matindo tindo ma yudowa, nikech ka watimo kamano, ok wabi fwenyo gik ma beyo ma Jehova timonwa odiechieng’ kodiechieng’.—Nge. 15:15.\nKa aparo kaka wasebedo ka watiyo ne Jehova gi thuolowa duto, aneno ni Jehova ne oguedhowa moloyo kaka ne waparo. Awinjo e chunya mana kaka jandik-zaburi ma ne owacho kama: “Jehova osetimona ng’wono.”—Zab. 116:7, NW.\n^ par. 32 Nyaminwa Danièle Bockaert notho ka ne pod indiko sigand ngimagi. Ne en jahigni 78.\n“Waromuru e Paradiso!”\nChiw Luor ne “Gima Nyasaye Oseriwo”\nUn Rowere, Jachuechu Dwaro ni Ubed Mamor\nUn Rowere, Unyalo Bedo gi Ngima Maber\n‘Joma Tir Nomor Kuom Jehova’\nIndeks mar Weche Manie Ohinga mar Jarito ma 2018\nText Yore mag golo buge mag digital OHINGA MAR JARITO—GOCHO MAR PUONJRUOK Desemba 2018\nOHINGA MAR JARITO—GOCHO MAR PUONJRUOK Desemba 2018\nNaweyo Gik Moko Chien Mondo Aluw Ruoth\nTiyo ne Nyasaye Kuom Thuolona Duto Osemiyo Atimo Mathoth\nNyasaye Nonyisowa Ng’wono Mogundho e Yore Mang’eny


Nyis joma nigi mwandu e pinyni mondo kik gibed jongʼayi bende kik giket genogi kuom mwandu mabiro leny nono to giket genogi kuom Nyasaye mamiyowa gik moko duto mabup mondo wabedgo mamor. Chikgi mondo gitim maber, ka gipongʼ gi mwandu mag timbe mabeyo kendo gibed mangʼwon ka giikore pogo mwandugi ne ji mochando gik ma gin-go. Ka gitimo kamano to gibiro kano mwandu ne gin giwegi, kendo mano nodognegi mise motegno e ndalo mabiro, mondo omi gibed gi ngima madiera man-gi tiende.\n Yesu nodonjo Jeriko, kendo nowuotho kokadho e dier dalano. Ngʼato ne nitie kanyo ma nyinge Zakayo; ne en jasol osuru maduongʼ kendo ne en ja-mwandu. Ne odwaro neno ni Yesu en ngʼa, to nikech ne en nyadundo ne ok onyal, nikech oganda ne ngʼeny. Omiyo noringo odhiyo motelo kendo noidho yadh ngʼowu mondo onene, nikech Yesu ne biro kalo kanyo. Kane Yesu ochopo kanyo, nongʼiyo malo kendo nowachone niya, “Omiyo Zakayo, nolor piny piyo. Tinendeni nyaka abed e odi.” Omiyo Zakayo nolor mapiyo kendo norwake gi mor e ode. Ji duto mane oneno ma nochako ngʼur kagiwacho niya, “Osedhi bedo wendo jaricho!” To Zakayo nochungo malo kendo nowachone Ruoth niya, “Ne Ruoth! Sani kendo koroni abiro chiwo nus mar giga ne jochan, to kapo ni ne asewuondo ngʼato e gimoro amora, abiro chule ka adwokone maromo nyadingʼwen.” Yesu nowachone niya, “Kawuono warruok osebiro e odni, nikech ngʼatni bende en nyakwar Ibrahim. Nikech Wuod Dhano nobiro mondo omany kendo owar jogo manolal.”\nTo achien parruok kuom ngima mar pinyni gi wuond ma mwandu kelo kaachiel gi gombo mag pinyni ma gigombogo gik mathoth, thungʼo Wach mamone nyak.\n Jatelo moro nopenje niya, “Japuonj maber, en angʼo monego atim mondo ayud ngima mochwere kaka girkeni mara?” Yesu nodwoke kapenje niya, “Angʼo momiyo iluonga ni ngʼama ber? Onge ngʼama ber, makmana Nyasaye kende. Ingʼeyo chike mawacho ni: ‘Kik iterri, kik ineki, kik ikwal, kik ihang wach, luor wuonu gi minu.’ ” Nodwoke niya, “Magi duto aserito nyaka aa rawera.” Kane Yesu owinjo wachno, nowachone niya, “Pod iremo gimoro achiel. Lok mwanduni duto ma in-go pesa, mondo ipog joma odhier, eka inibed gi mwandu mokan e polo. Bangʼ timo kamano to bi mondo iluwa.” Ka nowinjo ma, nobedo mokuyo ahinya, nikech ne en ngʼat man-gi mwandu mathoth ahinya. Yesu nongʼiye kendo nowachone niya, “Mano kaka en gima tek mondo jomoko odonji e pinyruoth Nyasaye. Chutho, yot mondo ngamia okadhi e wangʼ sandan, moloyo jamoko donjo e pinyruoth Nyasaye!” Jogo manowinjo mani nopenjo niya, “Kare en ngʼa manyalo kwo?” Yesu nodwokogi niya, “Gino ma ok nyalre gi dhano, nyalore kuom Nyasaye.” Petro nowachone niya, “Wan waseweyo gik moko duto mane wan-go mondo waluwi!” Yesu nowachonegi niya, “Awachonu adier ni, onge ngʼato moseweyo dalane kata jaode kata owetene, kata jonywolne, kata nyithinde nikech pinyruoth Nyasaye ma ok norem mak oyudo nyadi mangʼeny marome e tiengʼni kendo e tiengʼ mabiro, noyud ngima mochwere.”\nIwacho ni, ‘An jamoko; kendo ni aseyudo mwandu mathoth bende onge gima achando.’ To ok ingʼeyo ni in ngʼat mathagore mogik; idhier, in ngʼat monego okechi; bende in muofu kendo in duk.\n Yesu nowachone jopuonjrene niya, “Ne nitie jamoko moro, ma ngʼat mane rito mwandune ne odonjne ni ketho gige. Omiyo noluonge ire kendo nopenje ni, ‘En angʼo mawinjo kuomini? Chiw ane kwan kuom gigo duto mirito, nikech ok inyal bedo jarit giga kendo ngangʼ!’ “Jarit noparo kende owuon ni, ‘Abiro timo angʼo koro? Ruodha koro maya tija. Ok an ratego moromo ma dapur, to wiya kuot mondo akwechi.\n Yesu nogwelo jopuonjrene ire mokonegi niya, “Awachonu adier dhako ma chwore otho modhierni osegolo pesa mangʼeny e keno moloyo ji mamoko duto. Gin gisegolo mana matin nono kuom mwandu ma gin-go, to dhakono kata obedo ni odhier, to osechiwo duto ma en-go, duto mane onego okonyrego.”\n Yesu nodonjo Jeriko, kendo nowuotho kokadho e dier dalano. Ngʼato ne nitie kanyo ma nyinge Zakayo; ne en jasol osuru maduongʼ kendo ne en ja-mwandu. Ne odwaro neno ni Yesu en ngʼa, to nikech ne en nyadundo ne ok onyal, nikech oganda ne ngʼeny. Omiyo noringo odhiyo motelo kendo noidho yadh ngʼowu mondo onene, nikech Yesu ne biro kalo kanyo. Kane Yesu ochopo kanyo, nongʼiyo malo kendo nowachone niya, “Omiyo Zakayo, nolor piny piyo. Tinendeni nyaka abed e odi.” Omiyo Zakayo nolor mapiyo kendo norwake gi mor e ode. Ji duto mane oneno ma nochako ngʼur kagiwacho niya, “Osedhi bedo wendo jaricho!” To Zakayo nochungo malo kendo nowachone Ruoth niya, “Ne Ruoth! Sani kendo koroni abiro chiwo nus mar giga ne jochan, to kapo ni ne asewuondo ngʼato e gimoro amora, abiro chule ka adwokone maromo nyadingʼwen.” Yesu nowachone niya, “Kawuono warruok osebiro e odni, nikech ngʼatni bende en nyakwar Ibrahim. Nikech Wuod Dhano nobiro mondo omany kendo owar jogo manolal.” Kane pod giwinjo wachni, nodhi nyime kogoyonegi ngero, nikech nochiegni gi Jerusalem, kendo ji ne paro ni pinyruoth Nyasaye biro betie mapiyo. Nowacho niya, “Ngʼat moro marahuma nodhi e piny mabor mondo oyiere ruoth eka bangʼe oduogi. Omiyo noluongo jotichne moko apar kendo ne omiyogi silingʼ alufu achiel, achiel. Nowachonegi ni, ‘Lokuru ohala gi pesagi, nyaka chop aduogi.’ “To joge nosin kode kendo negioro joote modhiyo ire mondo giwach ni, ‘Ok wadwar ngʼatni mondo obed ruodhwa.’ “Kata kamano, ne okete ruoth, kendo nodok dala. Kendo noluongo jotichne mane omiyo pesa, mondo oyud ni en ohala manade magiseyudo. “Ngʼat mokwongo nobiro kendo nowacho ni, ‘Ruoth, silingʼ alufu achiel, osenywolo silinge alufu apar moko.’ “Ruoth nodwoko ni, ‘Isetimo maber, jatichna maber! Nikech isebedo ngʼat mogen e gima tin ahinya, koro bed jarit mier madongo apar.’ “Ngʼat mar ariyo nobiro kendo nowacho ni, ‘Ruoth, silingʼ alufu achiel osenywolo silinge alufu abich moko.’ “Ruodhe nodwoke ni, ‘Bed jarit mier madongo abich.’ “Eka jatich machielo nobiro kendo owacho ni, ‘Jaduongʼ, silingʼ alufu achiel eri, ne asekane kapande kaboyogo gi nanga. Ne aluori, nikech in ngʼat makoch. In ikawo gino mane ok ikano, kendo ikayo mano mane ok ichwoyo.’ “To Ruodhe nodwoke ni, ‘Abiro ngʼadoni bura koluwore kod gima iwacho, in jatich marach! Kara in ne ingʼeyo ni an ngʼat makoch, kendo ni akawo gima ne ok akano, bende akayo gima ne ok achwoyo! Marangʼo ne ok iketo pesanano e od keno, mondo kane aduogo, to ne anyalo kawe gi ohande.’ “Eka nowachone jogo mane ochungo kanyo ni, ‘Kawuru silinge alufu achiel ugol kuome kendo umi jalno man-gi silingʼ alufu apar.’ “Negiwacho ni, ‘Jaduongʼ donge en-gi silingʼ alufu apar.’ “Nodwoko ni, ‘Awachonu ni ngʼato ka ngʼato man-go nomedne mi nobed gi mogundho, to ngʼatno ma ongego, kata mano ma en-go nomaye. To keluru wasikago ka mane ok dwar mondo abed ruodhigi mondo uneg-gi e nyima.’ ”\n Kane Yesu owinjo wachno, nowachone niya, “Pod iremo gimoro achiel. Lok mwanduni duto ma in-go pesa, mondo ipog joma odhier, eka inibed gi mwandu mokan e polo. Bangʼ timo kamano to bi mondo iluwa.” Ka nowinjo ma, nobedo mokuyo ahinya, nikech ne en ngʼat man-gi mwandu mathoth ahinya.\nNgʼat maber weyo mwandu ne nyithind nyithinde, to mwandu jaricho okan ni joma kare.\nLwedo manyap miyo ngʼato bedo jachan, to lwedo ma jakinda kelo mwandu.\nMwandu mar jomoko e ohinga mochiel motegno ma gigengʼorego, giparo ni en ohinga maonge ngʼama nyalo muko.\nEfraim sungore kawacho ni, “An jamoko momewo, kendo asebedo ja-mwandu. Gi mwanduna duto ok giniyud gimoro kuoma ma miganga kata richo.”\nJuda bende noked Jerusalem. Mwandu mag pinje duto molworo dalano nochoki, ma gin dhahabu, fedha kod lewni mogundho.\nRapar mar Chik 8:18\nTo par Jehova Nyasaye ma Nyasachi, nimar en ema omiyi teko mar loso mwandu, kochopogo singruok mare mane osingore gi kwereu mana kaka en kawuononi.\nGweth mar Jehova Nyasaye kelo mwandu, kendo ok omed chandruok kuome.\n Gima tin ma ngʼat makare nigo ber moloyo mwandu mathoth mag joma timbegi richo; nikech teko mar joma timbegi richo ibiro kethi, to Jehova Nyasaye tingʼo ngʼat makare malo.\n Ber bedo gi matin ka iluoro Jehova Nyasaye moloyo mwandu mangʼeny kod koko. Ber chamo alot kama hera nitie, moloyo chamo ringʼo machwe kama achaya nitie.\nRapar mar Chik 8:17-18\n Unyalo wacho e chunyu niya, “Tekona kod lucha kod tich lweta ema omiyo ayudo mwandugi.” To par Jehova Nyasaye ma Nyasachi, nimar en ema omiyi teko mar loso mwandu, kochopogo singruok mare mane osingore gi kwereu mana kaka en kawuononi.\nMwandu mar jomoko e ohinga mochiel motegno ma gigengʼorego, to dhier e kethruok mar jochan.\n Yaye Jehova Nyasaye, nyisa giko mar ngimana bende nyisa kar romb ndalona; mondo abed ka angʼeyo ni ndalona kadho piyo. Iseketo ndalona obedo machiek ka bad dhano; kar romb higni maga ok gimoro e nyimi, ngima dhano ka dhano en mana muya nono. Sela Dhano en mana tipo makadho kata ka owuotho koni gi koni, orikni gi tijene mapile kayiem; ochoko mwandu mathoth ka ok ongʼeyo ngʼama obiro weyonegi.\n Ka ineno ka joma odhier isando e gwengʼ moro, kata ok ngʼad buchgi gadiera kod ratiro, to kik gik ma kamago bwogi; nimar jatelo ka jatelo nigi ngʼama duongʼne kendo kargi ji ariyogi gin gi ngʼama otelonegi. Nyak mar piny itiyogo gi ji duto; ruoth bende yudo ohala e nyak mar puothego. Ngʼat mohero pesa ok bed gi pesa morome; kendo ngʼat mohero mwandu, mwandu moyudo ok rome. Ma bende onge tiende. Kaka mwanduni medore, e kaka joma tiyo kodgi medore. In to ohala miyudo en ngʼeyo mana ni in jamoko? Jachan nindo mamuol, kata ka ochiemo matin kata ka ochiemo mathoth, to jo-mwandu parore ma ok nyal nindo. Gima lit maseneno katimore e piny en ni mwandu mopandi inyo mana wuon, kata mwandu molal nikech chandruok moro, maonge gima ginyalo weyo ni nyithindgi ndalo mabiro. Mana kaka dhano wuok ei min-gi ka en duk, e kaka obiro dok. Onge gino moago kuom tichne matek monyalo tingʼo e lwete. Gima lit ahinya machielo en: Kaka dhano nobiro e pinyni, e kaka obiro wuok e pinyni, koro ere ohala moyudo, kuom tichne matek konyagore mana ne yamo? Ndalone duto ochiemo e mudho, ka en gi chandruok malich, rem kod mirima.\n Nikech ongʼere ne ji duto ni joma riek tho, mana kaka joma ofuwo gi joma omingʼ, bende tho mi giwe mwandu ne joma moko. Lietegi ema biro siko kaka utegi nyaka chiengʼ kendo ema gibiro dakie higni gi higni ma ok rum, kata obedo ni negimako lope mathoth koni gi koni. To ongʼere ni dhano ok siki e piny, kata obed gi mwandu mathoth machal nade, to otho mana kaka le bende tho. Mano e gima biro timore ne joma ogenore kendgi giwegi, kendo ne joma luwogi, moluwo wechegi. Sela Gichomo liete mokuny nigi mana kaka rombe kendo tho biro lokogi chiembe. Joma ngimagi oriere tir biro loyogi ka piny oru, to dendgi biro towo e liete, ka gin mabor gi utegi madongo machalo ute ruodhi. Anto Nyasaye biro reso chunya mi ogola e liel adier, obiro kawa mi odhi koda ire. Sela Kik chunyi thagre ka ngʼato mwandune medore, kata ka duongʼ mar ode medore; nikech onge gima obiro kawo odhigo ka otho, duongʼ ma en-go ok bi dhi kode e liel, kata obedo ni ne okawore kaka ngʼama ogwedhi kane pod ongima nikech ji nyaka paki ka mwanduni medore, to obiro dhi mi oriwre gi tiengʼ machon mar kwerene, ma ok nyal neno ler mar wangʼ chiengʼ kendo. Ngʼat man-gi mwandu mathoth to onge winjo, chalo gi le ma otho.\n2 Weche mag Ndalo 1:11-12\n Nyasaye nodwoko Solomon niya, “Nikech ma e gima chunyi dwaro kendo ne ok ikwaya mwandu kata duongʼ kata pak, kata tho mar wasiki, kata kwayo mondo idag amingʼa, to isekwayo rieko kod ngʼeyo kaka dirit ogandana ma aseketi ibedo e ruoth, omiyo anamiyi rieko kod ngʼeyo. Kendo abiro miyi mwandu kod duongʼ kod pak maonge ruoth kata achiel kuom mago moteloni kata mabiro bangʼi nobedgo.”\n1 Ruodhi 3:11-13\n Omiyo Nyasaye nowachone niya, “Nikech isekwayo mana ma to ok ikwayo ngima mathoth kata mwandu ni in iwuon, bende ok isekwayo tho mar wasiki to isekwayo mana rieko kuom ngʼado bura kare, Abiro timo gima isekwayo. Abiro miyi chuny mar rieko kod mar ngʼeyo mondo kik bedie ngʼama chalo kodi kendo nyaka chiengʼ. Moloyo mano abiro miyi nyaka mago ma ok ikwayo kaka mwandu kod duongʼ mondo e kinde mag ngimani ok inibed gi ngʼat maromo kodi e kind ruodhi.\nNgʼat mamedo mwandu gi ohala ma malangʼ choko mwandu ne ngʼat machielo, mabiro bedo mangʼwon gi jochan.\n Pak ne Jehova Nyasaye! Ogwedh ngʼama oluoro Jehova Nyasaye, kendo marito chikene gi mor. Nyithinde nobed joma roteke e piny; ee, koth joma ngimagi oriere tir ibiro gwedhi. Pith gi mwandu yudore e ode, kendo timne makare osiko nyaka chiengʼ.\nRapar mar Chik 15:11\nJoma ochando nobedie e pinyu ndalo duto. Kuom mano achikou mondo ubed gi chuny ma thuolo kuom oweteu, joma odhier kod joma ochando e pinyu.\nOdiechiengʼ mokwongo mar juma ngʼato ka ngʼato kuomu nyaka pog mich moko tenge, kaluwore gi yuto mare mondo ka abiro to onge mich mibiro chok kendo.\nBeduru jokwath mag kweth Nyasaye moseketo e lwetu mondo uriti. Ritgiuru kaka jorit, ok nikech ngʼato ochunou, to nikech chunyu ohero, kaka Nyasaye dwaro ni utim. Kik ubed jokwath mondo uyudie ohala, to timuru kamano nikech uhero.\n “Ne nitie jamoko moro mane rwako lewni mokikore kod lewni mayom ma nengogi tek, kendo nodak e ngima mamalo mar mor ndalo duto. E dhorangaye noketie jakwecho miluongoni Lazaro, ma adhonde nopongʼo dende kendo nogombo chamo ngʼinjo molwar e bwo mesa jamokono. Kata mana guogi bende ne biro minangʼ adhondene. “Sa nochopo ma jakwechono notho kendo malaika notingʼe, otere e bath Ibrahim. Jamoko bende notho kendo noyike. Kane en e Piny Joma otho kisande malit, nongʼiyo malo to noneno Ibrahim gi kuma bor kod Lazaro e bathe. Omiyo noluonge kowacho niya, ‘Wuora Ibrahim kecha kendo or Lazaro olut lith lwete e pi mondo okwena lewa, nikech an-gi rem malit e ligek majni.’ “To Ibrahim nodwoke ni, ‘Wuoda, parie ni e ndalo mar ngimani ne iyudo gik mabeyo, ka Lazaro to ne yudo gik maricho, to koroni oneno maber ka eri, to in inie rem malit. To bende moloyo ne mano duto, e kindwa kodi nitie hoho mangʼongo moseketi, mondo otam jogo madwaro aa ka obi iru kata ngʼato ok nyal ngʼado oa koru obi irwa koni.’ “Nodwoko ni, ‘Koro akwayoi, wuora, or Lazaro odhi od wuora, nimar an-gi owetena abich. Odhiyo osiemgi, mondo kik gin bende gibi e kar sand malitni.’ “Ibrahim nodwoke ni, ‘Gin kod Musa gi Jonabi, owinjore giwinjgi.’ “Nowacho ni, ‘Ooyo wuonwa Ibrahim, to ka ngʼato oa kuom joma otho modhi irgi, to gibiro weyo richo.’ “Nowachone ni, ‘Ka ok ginyal winjo Musa gi Jonabi, ok ginyal yie winjo kata ngʼato mochier oa kuom joma otho.’ ”\nNikech hero pesa e chakruok mar kit richo duto. Jomoko ma chunygi osegedo e yore mag yudo pesa oseweyo yie mi gichwowo chunygi giwegi gi masiche mathoth.\nJochan gin wasumb jo-mwandu, to ngʼat moholo gimoro bedo misumba ngʼat mohole.


Inyalo Geno Puonj Mane e Wi Din gi Lweny?\nBe Nitie Din Minyalo Geno Kodok Korka Wach Donjo e Lweny?\nAlberto ne otiyo e lweny kuom higni madirom apar. Owacho kama: “Padri mar jolweny ne gwedhowa ka wachonwa niya, ‘Nyasaye ni kodu.’ An to ne apenjora kama, ‘Ere kaka Nyasaye digwedha ka an to adhi neko, to Muma wacho ni, “kik ineki”?’”\nRay ne tiyo kaka achiel kuom jolweny makedo e pi e kinde Lweny mar Ariyo mar Piny Mangima. Chieng’ moro ne openjo padri mar jolweny niya: “Ero ibiro e meli mondo ilemnwa mondo walo wasikwa, donge wasikwago be lemo mondo gilowa?” Padrino nodwoke ni weche Ruoth ok ding’e.\nKapo ni dwoko mar padrino chandi, ng’e ni ok in kendi.\nYesu ne owacho ni achiel kuom chike madongo mag Nyasaye en ni: “Her wadu kaka iherori iwoun.” (Mariko 12:31) Be Yesu nowacho ni wadu monego inyis hera en mana japinyu? Ooyo. Nonyiso jopuonjrene niya: “Ma eri e ma nomi ji duto ong’e ni un jopuonjrena, ka un uheroru ng’ato gi ng’ato.” (Johana 13:34, 35) Hera ma ne gidhi herogo jowetegi ne dhi bedo hera makende ma ne dhi miyo ji ofweny ni ginie Jokristo madier. Kar nego jowetegi, ne giikore kata mana thonegi.\nJokristo mokwongo ne oluwo weche ma ne Yesu owachogo. Buk miluongo ni The Encyclopedia of Religion wacho niya: “Jokristo machon, moriwo Tertullian gi Origen, nowacho ni chik mar Jokristo ne okwerogi nego dhano wadgi, kendo mano en puonj ma ne omiyo gitamore tiyo kaka jolweny mag Rumi.”\nNikech Joneno mag Jehova yudore chiegni e piny mangima, kinde moko Joneno yudo ka gidak e piny ma nigi ywaruok gi piny machielo mabende nigi joneno. Kata kamano, gitimo duto ma ginyalo mondo gisik ka ginyiso hera mafwenyo Jokristo madiera.\nBe jotend din osepuonjo hera madier monego obed e kind Jokristo?\nKuom ranyisi, e kinde lweny mar Jo-Hutu gi Jo-Tutsi e piny Rwanda e higa mar 1994, Joneno mag Jehova ne ok odonjo kata matin e lwenyno. Joneno ma ne wuok e oganda moro ne opando Joneno ma ne wuok e oganda machielo kata obedo ni timo kamano ne nyalo miyo oneggi. Kuom ranyisi, kane oyud Joneno ariyo ma Jo-Hutu ma ne opando owetegi ma ne gin Jo-Tutsi, jolweny ma Hutu Interahamwe nowachonegi niya: “Nyaka utho nikech ne ukonyo Jo-Tutsi tony.” Gima lit en ni ne oneg Joneno ariyogo.—Johana 15:13.\nIparo nade: Be kaka Joneno mag Jehova timo luwore gi puonj Yesu e wi nyiso hera manyalo miyo ng’ato ochiw ngimane ne nyawadgi?


Jo-Rumi 14 | Bible e Intanet | New World Translation\nChakruok Wuok Tim Jo-Lawi Kwan Rapar mar Chik Joshua Jong’ad Bura Ruth 1 Samuel 2 Samuel 1 Ruodhi 2 Ruodhi 1 Weche mag Ndalo 2 Weche mag Ndalo Ezra Nehemia Esta Ayub Zaburi Ngeche Eklesiastes Wer Mamit Moloyo Wende Duto Isaya Jeremia Ywagruok Ezekiel Daniel Hosea Joel Amos Obadia Jona Mika Nahum Habakuk Zefania Hagai Zekaria Malaki Mathayo Mariko Luka Johana Tich Joote Jo-Rumi 1 Jo-Korintho 2 Jo-Korintho Jo-Galatia Jo-Efeso Jo-Filipi Jo-Kolosai 1 Jo-Thesalonika 2 Jo-Thesalonika 1 Timotheo 2 Timotheo Tito Filemon Jo-Hibrania Jakobo 1 Petro 2 Petro 1 Johana 2 Johana 3 Johana Juda Fweny 1 2 3 4 5 6 7 8 9 10 11 12 13 14 15 16\nNe Jo-Rumi 14:1-23\nKik ung’ad ne ng’ato bura (1-12)\nKik imi jomamoko ochwanyre (13-18)\nBedo gi kuwe kod winjruok (19-23)\n14 Rwakuru ng’at ma yiene yom yom,+ to kik ung’adne bura kuom weche ma paro opogoree.* 2 Yie mar ng’at moro nyalo yiene chamo gik moko duto, to ng’at ma yiene yom yom chamo mana alode. 3 Ng’at ma chamo gimoro kik ocha jal ma ok cham, to ng’at ma ok cham kik ng’ad bura ne jal ma chamo,+ nimar Nyasaye oserwako jalno. 4 In ng’a ma ding’ad bura ne jatich ng’at machielo?+ Ochung’ kata opodho e nyim ruodhe.+ Kuom adier, obiro chung’, nimar Jehova* nyalo chunge. 5 Ng’at achiel kawo ni chieng’ moro oloyo machielo gi duong’;+ ng’at machielo to kawo ni odiechienge duto chalre;+ ng’ato ka ng’ato mondo obed gadier chuth e pache owuon kuom gima ong’ado timo. 6 Ng’at ma kawo ni chieng’ moro oloyo machielo gi duong’, timo kamano ne Jehova.* Bende, ng’at ma chiemo, otimo kamano ne Jehova,* nimar ogoyo ne Nyasaye erokamano;+ to ng’at ma ok chiem, otimo kamano ne Jehova,* nimar ogoyo ne Nyasaye erokamano.+ 7 Kuom adier, onge ng’ato kuomwa mangima ne en owuon,+ kendo onge ng’at ma tho ne en owuon. 8 Nikech ka wangima, wangima mondo wami Jehova* duong’,+ kendo ka watho, watho mondo wami Jehova* duong’. Omiyo, bed ni wangima kata watho, pod wan mag Jehova.*+ 9 Mani e gimomiyo Kristo ne otho mi bang’e obedo mangima kendo, ni mondo obed Ruoth e wi jo motho kod jo mangima.+ 10 To marang’o ing’ado ne owadu bura?+ Bende, ang’o momiyo ichayo owadu? Nimar waduto wanachung’ e nyim kom-bura mar Nyasaye.+ 11 Nikech ondik kama: “Jehova* owacho ni, ‘Akuong’ora+ ni ji duto biro goyo chongegi piny e nyima, kendo lep duto biro miyo Nyasaye duong’ ayanga.’”+ 12 Omiyo, ng’ato ka ng’ato kuomwa nochiw ne Nyasaye dwoko ma mare owuon e bura.+ 13 Kuom mano, kik wang’ad ne jowetewa bura,+ kar mano ng’aduru ni ok ubi keto e nyim owadwa moro gima kelone chwanyruok kata gima miyo okier.+ 14 Ang’eyo kendo an gadier chuth kuom Ruodhwa Yesu, ni onge gima bedo ma ok ler kende owuon;+ to ka nitie ng’at ma neno ni gimoro ok ler, en e ma gino ok ler e wang’e. 15 Nimar ka chiemo e ma miyo owadu chwanyore, kare koro ok udhi nyime wuotho kaluwore gi hera.+ Kik iwe chiembi omi iketh yie mar ng’at ma Kristo ne othone.+ 16 Kuom mano, kik uwe mondo ji owuo marach kuom gima ber mutimo. 17 Nikech Pinyruodh Nyasaye ok en chiemo gi metho,+ to en tim makare, gi kuwe, kod mor kuom roho maler. 18 Nikech ng’at ma en misumba Kristo e yo ma kamano, en ng’at ma Nyasaye oyiego kendo olong’o e wang’ dhano. 19 Kuom mano, waluwuru gik ma loso kuwe+ kod gik ma gerowa waduto.+ 20 Weuru ketho tich Nyasaye mana nikech chiemo.+ En adier ni gik moko duto ler, kata kamano en gima rach ka ng’ato chamo gima biro kelo chwanyruok.+ 21 Ber mondo kik icham ring’o, kata madho divai, kata timo gimoro amora ma kelo chwanyruok ne owadu.+ 22 Yieni obed mana mari iwuon e nyim Nyasaye. Ng’at mamor en ng’at ma chunye ok ng’adne bura kaluwore gi gik ma en e moyiego. 23 To ka po ni oriwo gi kiawa mi ochamo, chunye oseng’adone bura, nikech ok ochamo kaluwore gi yie. Kuom adier, gimoro amora ma ok otenore kuom yie, en richo.\n^ Kata nyalo bedo, “weche ma un-go gi kiawa.”


Kik Iwe Hera Mari Odog Chien—Mathayo 24:12 | Puonjruok\n“Nikech medruok mar ketho chik, hera mar ji mang’eny nobed mang’ich.”—MAT. 24:12.\nWENDE: 60, 135\nAng’o ma nyalo konyowa mondo wasik ka wahero Jehova?\nEre kaka wanyalo medo hero adiera manie Muma?\nAng’o momiyo dwarore ni waher owete gi nyiminewa?\n1, 2. (a) Weche ma Yesu nowacho e Mathayo 24:12 nokwongo otudore gi jomage? (b) Bug Tich Joote nyiso nade ni Jokristo mokwongo nodhi nyime nyiso hera? (Ne picha man malo.)\nACHIEL kuom gik ma Yesu nowacho ma ne dhi nyiso ni “giko mar ndalo okayo machiegni” en ni “hera mar ji mang’eny [ne dhi bedo] mang’ich.” (Mat. 24:3, 12) E kinde Jokristo mokwongo, Jo-Yahudi ma ne wacho ni gin jo Nyasaye noweyo hera ma ne giherogo Nyasaye odok chien.\n2 To komachielo, thoth Jokristo e kindego ne odich ahinya gi tij “lando wach maber e wi Kristo” kendo ne ginyiso ni gihero Nyasaye, ni gihero Jokristo wetegi, kendo ni gihero jomamoko ma ne ok gin Jokristo. (Tich 2:44-47; 5:42) Kata kamano, moko kuom jolup Yesu e kindego noweyo heragi obedo mang’ich.\n3. Ang’o mane nyalo miyo hera mar Jokristo moko odog chien?\n3 Ka ne Yesu Kristo wuoyo gi Jokristo ma ne odak Efeso, nonyisogi niya: ‘An gi wach kodi, ni iseweyo hera ma ne in-go kar chakruok.’ (Fwe. 2:4) Ang’o ma ne nyalo miyo Jokristogo owe hera ma ne gin-go mokwongo? Nyalo bedo ni Jokristogo nosechako luwo kit timbe mag jopiny ma ne dwaro mana timo gik ma morogi giwegi. (Efe. 2:2, 3) Efeso ne opong’ gi timbe mag anjawo mana kaka taonde mang’eny e kindegi. Nikech ne en taon mopong’ gi mwandu, ji mang’eny nodich gi dak e ngima mayom kod manyo mor. Ne giherore gin giwegi kar hero Nyasaye kod jomamoko. E wi mano timbe modwanyore mag wang’ teko kod terruok nonya.\n4. (a) Hera osedok chien e yore mage e kindewagi? (b) Gin weche mage adek ma nyaka wanyisie herawa?\n4 Weche ma Yesu nokoro ni hera ne dhi bedo mang’ich en gima timore e ndalowagi bende. E kindegi, ji mang’eny ok ohero Nyasaye. Ji mang’eny oseweyo Nyasaye kendo giketo genogi kuom riwruoge mag dhano mondo otieknegi chandruoge. Omiyo, hera mar joma ok lam Jehova medo mana dok chien. Mana kaka hera mar Jokristo moko e kanyakla mar Efeso nodok chien, wan bende gima kamano nyalo timorenwa ka ok watang’. Koro wadwaro nono weche moko adek ma nyaka wanyisie herawa: (1) Hera ma waherogo Jehova, (2) hera ma waherogo adiera mag Muma, (3) kod hera ma waherogo owetewa.\nHERA MA WAHEROGO JEHOVA\n5. Ang’o momiyo nyaka waher Nyasaye?\n5 E odiechieng’ ma Yesu nowache ni hera mar ji mang’eny ne dhi dok chien, nowuoyo e wi ng’at monego waher moloyo. Nowacho niya: “‘Nyaka iher Jehova Nyasachi gi chunyi duto, kendo gi ngimani duto, kendo gi pachi duto.’ Mani e chik maduong’ie moloyo kendo mokwongo.” (Mat. 22:37, 38) Kuom adier, hero Jehova gi chunywa duto biro konyowa mondo waluw chikene, wadhi nyime nano, kendo wasin gi gik maricho. (Som Zaburi 97:10.) Kata kamano, Satan kaachiel gi pinye marachni temo ahinya duoko chien hera ma waherogo Nyasaye.\n6. Nikech ji mang’eny oseweyo hero Nyasaye, mano osemiyo ngimagi obedo nade?\n6 Ji mang’eny e piny sani nigi paro ma ok owinjore e wi hera. Kar mondo giher Jachuech, gin ‘giherore giwegi.’ (2 Tim. 3:2) Piny ma Satan lochoeni jiwo “gombo mag ringruok, gi gombo mag wang’, kod nyisruok nikech gik ma ng’ato nigo e ngima.” (1 Joh. 2:16) Jaote Paulo nosiemo Jokristo ni kik gitim gombo mag ringruok ka nowacho niya: “Keto paro kuom ringruok kelo tho . . . nimar keto paro kuom ringruok kelo sigu gi Nyasaye.” (Rumi 8:6, 7) Adier, joma osebedo ka tiyo gi thuologi duto e manyo mwandu kata chopo gombo maricho mag nindruok osebedo gi lit mang’eny ahinya e ngimagi.—1 Kor. 6:18; 1 Tim. 6:9, 10.\n7. En wach mane matek ma jolup Kristo romogo e kindegi?\n7 E pinje moko, joma ok oyie kuom Nyasaye kod joma wacho ni gik moko nosieko kendgi, jiwo paro moko ma miyo ji ok her Nyasaye kendo ok bed gi yie kuome. Jogo wacho ni joma ofuwo kende e ma oyie ni Nyasaye nitie. Josayans bende omi luor mokalo ma miyo wi ji wil gi Jachuechwa. (Rumi 1:25) Ka wachiko itwa ne puonj ma kamago, mano nyalo miyo wabed mabor gi Jehova kendo herawa nyalo dok chien.—Hib. 3:12.\n8. (a) Jotich Jehova mathoth romo gi gik mage ma nyoso chuny? (b) Ndiko mar Zaburi 136 jiwowa nade?\n8 Seche ma chunywa onyosore, mano nyalo miyo yiewa obed ma yom yom kendo hera ma waherogo Nyasaye nyalo dok chien. E piny marach ma Satan locheni, waduto waromoga gi gik ma nyoso chunywa. (1 Joh. 5:19) Samoro gie sani waromo gi chandruoge moko nikech bedo moti, tuoche, kod weche matek mag yuto. Kata chunywa nyalo nyosore nikech waneno ni wan joma nono, samoro weche ne ok odhinwa kaka ne waparo, kata samoro nitie gik ma ne ok watimo kaka dwarore. Kata kamano, ok onego wawe gik ma kamago omi wachak neno ni Jehova ojwang’owa. Kar mano, onego wapar matut weche ma nyiso kaka Jehova oherowa kinde duto. Weche kaka mago yudore e Zaburi 136:23 (Luo New Testament, 2003). Zaburino wacho niya: ‘Noparowa ka piny ochamowa, herane osiko nyaka chieng’.’ Kuom adier, hera ma Jehova oherogo jotichne osiko nyaka chieng’. Omiyo, wanyalo bedo gadier ni owinjo ‘wechewa ma wasayego’ kendo odwokowa.—Zab. 116:1; 136:24-26.\n9. Ang’o ma nokonyo Paulo mondo osik kohero Jehova?\n9 Mana kaka jandik zaburi, Paulo bende noyudo teko kuom paro kaka Jehova konyowa kinde duto. Nondiko niya: “Jehova e jakonyna; ok analuor gimoro. En ang’o ma dhano ditimna?” (Hib. 13:6) Bedo gadier ni Jehova oikore konyowa nomiyo Paulo onyagore gi chandruoge ma ne oromogo e ngimane. Ne ok oweyo mondo chandruoge onyos chunye. Nondiko barupe mathoth ma jiwo Jokristo wetene ka ne en e jela. (Efe. 4:1; Fil. 1:7; File. 1) Ee, kata mana e bwo tembe mager, Paulo nodhi nyime hero Nyasaye. Noyudo teko kanye mar timo kamano? Nodhi nyime keto geno kuom “Nyasach hoch duto, ma hoyowa e masichewa.” (2 Kor. 1:3, 4) Ranyisi mar Paulo nyalo konyowa nade mondo wasik ka wahero Jehova?\nHer Jehova (Ne paragraf mar 10)\n10. Ang’o ma nyalo konyowa mondo hera ma waherogo Jehova osik kotegno?\n10 Jaote Paulo nyisowa achiel kuom gik ma nyalo konyowa mondo wadhi nyime hero Jehova. Nondiko ne Jokristo wetene niya: “Lamuru kinde duto.” Bang’e nondiko kama: “Lamuru ma ok uwe.” (1 The. 5:17; Rumi 12:12) Lamo e gima duong’ ma nyalo konyowa mondo wabed gi winjruok maber gi Nyasaye. (Zab. 86:3) Ka wakawo kinde moromo mar nyiso Jehova gik moko duto manie chunywa ma iye, mano miyo wawinjo ka wan machiegni ahinya gi Wuonwa manie polo ma en ‘Jawinj kwayo mag ji.’ (Zab. 65:2) E wi mano, sama waneno kaka Jehova dwoko lamowa, mano miyo wamedo here, kendo wamedo fwenyo ni ‘Jehova chiegni gi ji duto ma luongo nyinge.’ (Zab. 145:18) Bedo gadier ni Jehova oherowa kinde duto biro konyowa dhi nyime nyagore gi tembe ma wanyalo romogo.\nHERA MA WAHEROGO ADIERA MAG MUMA\n11, 12. Ang’o ma nyalo konyowa mondo waher adiera mag Muma gi chunywa duto?\n11 Wan kaka Jokristo, wahero adiera manie Muma kendo wageno adierago ahinya. Wach Nyasaye kende e ma nyalo puonjowa adiera. Ka ne Yesu lemo, nonyiso Wuon-gi niya: “Wachni en adiera.” (Joh. 17:17) Kuom mano, mondo wanyis ni wahero adiera, nyaka wakwong wang’e Wach Nyasaye e yo malong’o. (Kol. 1:10) Kata kamano, mako ndiko mang’eny e wiwa kende ok oromo. Weche ma jandik Zaburi sula mar 119 nowacho konyowa ng’eyo tiend hero adiera manie Muma. (Som Zaburi 119:97-100.) Onego wapenjre kama, Be akawoga thuolo mar paro matut weche manie Ndiko odiechieng’ kodiechieng’? Neno kaka adiera manie Muma konyo e ngimawa biro miyo wamed herogi.\n12 Jandik zaburi nomedo wacho kama: “Wecheni mit nadi e dhoga! Ee, mit moloyo mor kich e dhoga!” (Zab. 119:103) Wan bende onego wabed gi siso mar chamo chiemb chuny ma riwruok mar oganda Jehova miyowa. Timo mano biro miyo wang’e “weche ma ji morgo” mag adiera, kendo biro bedo mayot mondo wapargi e ka wakonygo jomoko.—Ekl. 12:10.\n13. Ang’o ma nokonyo Jeremia mondo oher adiera manie Muma, to mano nojiwe nade?\n13 Janabi Jeremia nohero adiera manie Ndiko. Nee kaka wach Nyasaye nomulo chunye. Nowacho kama: “Wecheni noyudore, mi napidhora kodgi; kendo wecheni nomiya mor, chunya nomor kodgi: ni mar oluonga gi nyingi, A Jehova Nyasaye mar ogendini mag lueny.” (Yer. 15:16) Jeremia noparo matut weche Nyasaye kendo noherogi gadier. Timo kamano nomiyo okaw mapek thuolo ma jaber ma ne en-go mar bedo ng’at miluongo gi nying Nyasaye. Be hera ma waherogo adiera mag Muma konyowa fwenyo ni wan-gi thuolo ma jaber mar bedo joma iluongo gi nying Nyasaye, kendo ma lando Pinyruodhe e ndalo mag gikogi?\nHer adiera mag Muma (Ne paragraf mar 14)\n14. Ere kaka wanyalo medo hero adiera manie Muma?\n14 Mopogore gi somo Muma kod bugewa malero Muma, en ang’o machielo ma nyalo konyowa dhi nyime hero adiera mag Muma? En dhi e chokruoge mag kanyakla ma ok wabare. Puonjruok Muma juma ka juma ka watiyo gi Ohinga mar Jarito en achiel kuom yore madongo ma ipuonjowago. Mondo weche ma ipuonjo odonjnwa, nyaka waik Ohinga mar Jarito adimba. Yo achiel ma wanyalo timogo kamano en nono ndiko duto moket e paragraf. E kindegi, ng’ato nyalo golo Ohinga mar Jarito e jw.org kata onyalo some e JW Library e dhok mowinjo. Nitiere simbe kata tablet moko ma konyowa yudo ndiko mag Muma e yo ma yot seche ma wapuonjore Ohinga mar Jarito. Kata bed ni watiyo gi yo mane, gima duong’ en ni somo ndikogo duto adimba kendo paro kuomgi matut biro miyo wamed hero adiera manie Muma.—Som Zaburi 1:2.\nHERA MA WAHEROGO OWETEWA\n15, 16. (a) En ting’ mane ma wan-go kaluwore gi Johana 13:34, 35? (b) Hera ma waherogo owetewa otudore nade gi hera ma waherogo Nyasaye kod Muma?\n15 E otieno mogik ka ne Yesu ni e piny ka, nonyiso jopuonjrene kama: “Amiyou chik manyien, ni ubed gi hera e kindu; mana kaka aseherou, un bende herreuru e kindu. Ma e ma nomi ji duto ong’e ni un jopuonjrena—ka un gi hera e kindu uwegi.”—Joh. 13:34, 35.\n16 Ka wahero Jehova gadier, to nyaka waher owete gi nyiminewa. Onge kaka wanyalo hero Jehova to ok wahero owetewa, to bende onge kaka wanyalo hero owetewa to ok wahero Jehova. Jaote Johana nondiko kama: “Ng’at ma ok ohero owadgi moseneno gi wang’e ok nyal hero Nyasaye ma pok oneno.” (1 Joh. 4:20) E wi mano, hera ma waherogo Jehova gi owetewa bende otudore gi hera ma waherogo adiera manie Muma. Nikech ang’o? En nikech hero adiera manie Muma chwalowa mondo waluw chike duto manie Ndiko, kendo chwalowa mondo waher Nyasaye kod owetewa.—1 Pet. 1:22; 1 Joh. 4:21.\nHer owete gi nyimine (Ne paragraf mar 17)\n17. Gin yore mage ma wanyalo nyisogo ni wahero owetewa?\n17 Som 1 Jo-Thesalonika 4:9, 10. Gin yore mage ma wanyalo nyisogo ni wahero owete gi nyimine e kanyaklawa? Owadwa kata nyaminwa moro moseti nyalo dwaro ni wakonye mondo ochop e chokruoge. Nyaminwa ma en chi liel nyalo dwaro ni walosne kamoro ma okethore e ode. (Jak. 1:27) Owete gi nyimine duto, bed ni gin joma tindo kata joma dongo, romo gi gik ma nyalo nyoso chunygi, kata tembe moko ma nyalo dwaro ni wakonygi, wajiwgi, kendo, wahogi. (Nge. 12:25; Kol. 4:11) Wanyiso ayanga ni wahero “joma wan-go e yie” kokalo kuom wechewa kod timbewa.—Gal. 6:10.\n18. Ang’o ma biro konyowa mondo watiek chwanyruok moko matindo tindo e kindwa gi owetewa?\n18 Muma nokoro ni e “ndalo mag giko,” ji ne dhi bedo joma oherore giwegi kendo joma ngudi. (2 Tim. 3:1, 2) Omiyo, wan kaka Jokristo nyaka watem matek mondo hera ma waherogo Nyasaye, Muma, kod owetewa omedre. En adier ni wanyalo bedo gi chwanyruok moko matindo tindo e kindwa gi owetewa. Kata kamano, en gima ber ahinya neno kaka hera ma waherorego konyowa mondo walos gik ma chwanyowago e yo maber! (Efe. 4:32; Kol. 3:14) Omiyo, watimuru duto ma wanyalo mondo herawa kik bed mang’ich! Kar mano, wadhiuru nyime hero Jehova, hero Wachne, kendo hero owetewa.


Emomiyo, jowetena mageno, chunguru motegno. Kik uyie gimoro oyiengu. Chiwreuru chuth kinde duto ni tich Ruoth, nikech ungʼeyo ni tich mutiyo matek ne Ruoth ok obedo kayiem nono.\nKik iyie mondo ngʼato ochayi nikech pod itin, to bed ranyisi ni joma oyie kuom weche miwacho, gi gik mitimo, kod hera miherogo ji kendo kuom bedo ja-adiera kendo kuom dak e ngima maler.\nUparo ni koro adwaro pak moa kuom dhano? Ooyo, adwaro pak moa kuom Nyasaye. Koso uparo ni atemo moro dhano? Kane bed ni pod ne adwaro moro dhano, to dine ok abedo jatich Kristo.\nNomedo dwoke niya, “ ‘Her Jehova Nyasaye ma Nyasachi gi chunyi duto gi paroni duto, gi tekoni duto kendo gi riekoni duto;’ kendo ni, ‘Her wadu kaka iherori iwuon.’ ”\nNgʼat makare nigi ngima ma ok ocha; nyithinde nigi gweth bangʼe.\n Ngʼat mariek nigi teko maduongʼ; to ngʼat man-gi ngʼeyo medo teko; nimar dhiyo e lweny dwaro ni ongʼadni rieko, to bedo gi loch dwaro jongʼad rieko mangʼeny.\n Omiyo, ka iparo ni ichungʼ motegno bed motangʼ, nono to ipodho! Onge tem museneno mopogore gi ma ji duto neno. Nyasaye rito singruokne, ok obi yie mondo otemu mohingo tekreu. To e sa ma itemoueno, obiro miyou yo munyalo tonygo mondo ubed gi teko mar timo sinani.\n “Kik ukan mwandu ne un uwegi e piny kama olwenda gi nyal kethoe gik moko, kendo kama jokwoge turoe kendo kweloe. To kanuru mwandu magu e polo kama olwenda kata nyal ok kethie gik moko kendo jokuo ok turie ma kwelie,\n To in, ngʼat Nyasaye, pogri gi mago duto kiketo chunyi kuom ngima makare kod luoro Nyasaye gi yie kod hera kendo kitimo kinda kod muolo. Ked lweny maber mar yie, kendo mak matek wach ngima mochwere mane oluongine chiengʼ mane itimo neno maber e nyim joneno mathoth.\n Un to ok un kamano. Kar timo kamano, to ngʼato angʼata madwaro bedo maduongʼ e dieru nyaka bedi jatichu, kendo ngʼato angʼata madwaro bedo ngʼat mokwongo nyaka bed misumba ji duto. Nikech kata mana Wuod Dhano ne ok obiro mondo ji otine, to nobiro mondo otine ji kendo mondo ochiw ngimane obed gima iwarogo ji mangʼeny.”\n Jehova Nyasaye ni koda, omiyo ok analuor. Ere gima dhano ditimna? Jehova Nyasaye ni koda; en e Jakonyna. Abiro neno gi wangʼa ka olo wasika. Ber pondo kuom Jehova Nyasaye moloyo geno kuom dhano.\n Ere kaka ngʼama pod tin nyalo rito ngimane mondo osik ka oler? Onyalo rito mana ka odak moluwore gi wachni. Amanyi gi chunya duto; omiyo kik iwe abar awe chikeni. Asekano wachni ei chunya mondo kik akethi e nyimi.


En bende ema nochiwo mich ni ji koyiero jomoko mondo obedi joote, to jomoko jonabi, to moko joland Injili, to jomoko jokwath gi jopuonj, mondo gitieg jo-Nyasaye duto obed molony kuom tiyo tich Kristo, eka ringre Kristo ogerre,\n1 Petro 5:1-4\n Ne jodongo man e dieru akwayou kaka jaduongʼ wadu mane janeno kaka Kristo sandore, kendo kaka achiel kuom joma biro yudo duongʼ mabiro fwenyore achien: Beduru jokwath mag kweth Nyasaye moseketo e lwetu mondo uriti. Ritgiuru kaka jorit, ok nikech ngʼato ochunou, to nikech chunyu ohero, kaka Nyasaye dwaro ni utim. Kik ubed jokwath mondo uyudie ohala, to timuru kamano nikech uhero. Kik utimru ruodhi ewi joma oketi e lwetu mondo uriti, to bedne giuru ranyisi maber. To ka Jakwath Maduongʼ obiro to unuyud osimbo mar duongʼ ma ok kethre ma nosik karieny nyaka chiengʼ.\n Gima omiyo ne aweyi Krete ne en ni mondo irie gik moko mane odongʼ kapok atieko, kendo mondo iyier jodong kanisa e dala ka dala, kaka ne achiki ni itim. Jaduongʼ kanisa nyaka bed ngʼat ma wach moro amora marach onge kuome, kendo ngʼatno man-gi dhako achiel, ngʼat ma nyithinde oyie kendo ma ok nyal kwan kaka nyithindo maricho kendo ma wigi tek. Nikech jatend kanyakla mar jo-Kristo en ngʼat marito tich Nyasaye, omiyo nyaka obed ngʼat ma wach moro amora marach onge kuome. Kik obed ngʼat mamiyo kanyakla mar joma oyie tingʼ mapek. Bende kik obed ngʼat mochayo ji kata ma ja-mirima, kata ngʼat mamer gi kongʼo, kata ngʼat mohero dhawo, kata ngʼat moyudo mwandu e yor mibadhi. To nyaka obed ngʼat mohero rwako welo, mohero gigo mabeyo, ngʼat ma terore mos, ma ja-ratiro, moluoro Nyasaye; kendo mawinjo puonj. Nyaka omak motegno puonj migeno, mana kaka osepuonje e kinde motelo, mondo eka ojiw joma moko gi puonj madier kendo okwer joma kwedo puonjno.\n Wach Jehova Nyasaye nobirona kama: “Wuod dhano, kor wach kuom jokwath mag Israel, kiwachonegi kama: ‘Ma e gima Jehova Nyasaye Manyalo Gik Moko Duto wacho: Unune malit un jokwath mag Israel ma ritore kendgi! Donge jokwath onego orit rombe? Umadho chak, urwakoru gi yie rombe kendo uyangʼo chiayo machwe mabeyo mondo ucham, to ok urit rombe. Pok umedo rombe mool teko, pok uthiedho matuo, kendo kata mago mohinyore pok umako nigi kuonde mowil. Pok udwogo mago morwenyo kendo pok umanyo mago molal. Useritogi gi kwinyo kod gero. Omiyo ne gike nikech ne onge jakwath, kendo kane gike kamano to negidoko chiemb ondiegi. Rombena nobayo ewi gode madongo duto gi gode matindo. Ne gike e piny duto, kendo onge ngʼama nomanyogi kata manodwarogi. “ ‘Kuom mano, winjuru wach Jehova Nyasaye, un jokwath: Akwongʼora gi nyinga awuon, an Jehova Nyasaye Manyalo Gik Moko Duto ni, nikech rombena onge jakwath kendo nikech mano osemiyo oyakgi mi gilokore chiemb ondiegi, kendo nikech joma kwayona ne ok omanyo rombena to ne giritore mana gin giwegi, Omiyo, un jokwath, winjuru gima Jehova Nyasaye wacho: Ma e gima Jehova Nyasaye Manyalo Gik Moko Duto wacho: Adagi jokwath bende abiro keto chandruok mag rombena e wigi. Abiro gologi e tij rito romba mondo kik giyud gik ma giritorego gin giwegi. Abiro reso romba e dhogi, kendo romba koro ok nobed chiembgi kendo. Jehova Nyasaye Manyalo Gik Moko Duto ema owacho.


OHALA KOD DIN EI KARACHUONYO\nHiga 1912 jo-warabu (jo-rabuore) nobiro kaka jogo ohala ei Karachuonyo ne gi gowo edho wadh Kendu. Nying'ni nobiro kaluworegi nying' aora Kindu mantie but chirono. Ne giyudo ka jo-Karachuonyo ne gin jo-pur, cham mane gi puro ne gin kaka; njugu, pamba, ng'or kod oganda.\nKane gichopo negi birogi lewni kaka; lep japan, khaki, barangede, tigo kod gik molos gi minyonge minyalo rwak edel kata e ng'ut. Mano ekaka ne gichako ohala gi jo-Karachuonyo kendo thoth jo-Kindu nomewo ahinya. Din mar Islam bende ne gikelo ei Luo, kata sani jo-Karachuonyo mokiewo gi Kindu ng’enygi lemo e din mar Islam.\nChironi nochako gerore, dho-wath bende nochak ger mondo meli ogowe mayot. Kendu nobedo kaka kar romo maduong’ ahinya ei Karachuonyo nikech kanyo emane inyalo idhe meli madhi Kisumo.\nGENDIA S.D.A MISSION\nHiga mar 1906 Bwana Khaskal nobiro gi din mar adwen (seventh day Adventist) ei Karachuonyo kendo nogero kanisa mokwongo, Gendia Mission. Ji mathoth ahinya nodonjo e dinni nimar endalogo ne jo-Karachuonyo nepok odonjo e din jarachere ahinya.\nDin adwen nobedo gi huma maduong' ahinya kendo ne gigero sikunde mag tiegruok kod osiptende mag thieth. Jogo mane ong'eyo somo kod ndiko noketi jo-yalo, jopuonj, jo-lok ohand buge, kod tije mamoko mane inyalo tim ei kanisa.\nKanyono emane ogerie od goyo buge; The East African Publishing House\nMane olok nyinge bang'eni; African Herald Publishing House. Kanyo emane obedo kaka kar goyo buge ei Afrika ma-Ugwe mangima (East Africa)\nNe gitemo goyo buge mag puonj kod mago mag lando injili. Kane Bwana Khaskal odok thurgi bang'e jorachere mathoth nobiro kendo puonj mar din nomedo dhi nyime ei Karachuonyo ma ngima.\nPastor Wilson emane ogero Kanisa maduong' masani ochung' Gendia, kendo nobedo jatend jo-yalo ei Karachuonyo mangima. Mano omiyo thoth jo-Karachuonyo gin jo-Adwen. Kendo dongruok nomedo dhi nyime ahinya, timbe mag mibadhi kod bilo nodok chien.\nKAJIMO "HOMA LIME"\nJarachar moro nochopo ei Karachuonyo miluongoni; Bwana Jim, kata kamano jogwengno neluongeni Ajimo. Noyudo kar kunyo kit bala (Lime) ei Kakdhimu machiegni sikul Alara, kendo nondiko jo-gweng'no mathoth ahinya mondo okonye tich, nokelo masinde mag kunyo.\nMig. Alfred Ogwago nobedo kaka jagoro mare maduong', bang'e nogero wath kamane meli nyalo gowe ka biro omo mwandu. Bang'e kane Ajimo otho to Mig. Ogwago nokawo telo mar rito kambino. Mano nomiyo Ogwago obedo jamwandu malich ahinya kata sani ka diponi odhi West Karachuonyo to pod inyalo winjo humb Mig. Ogwago.\nNying' Kajimo masani iluongo godo jo-gweng'no nowuok kuom jago mane nyinge JIM. Onge dhoot moro ei Karachuonyo miluongoni jo-Jimo.\nSimbi ne en ruodh jo-Kakseru mane odak but Kendu Bay, ei Karachuonyo. Adikinyi nochako otuch e dalano noyudo koth chwe to jodongo bende ne madho kong’o e siwandha mar wuon dala, ka nochopo to owuoyo gi jodongo kopenjoni, “adonji e dalani”, to jodongo noriembo mana kaka ing’eyoni bang’ kongo oyugno.\nNochako wuoth kochomo simba mwalo, nodonjo e od dhako moro mane nigi nyathi matin. Dhakono norwake to nonyiseni, “dhi mondo iluong’ chuori”. Ka nodhi to chuore noriembe ka nyiseni, “ koso bin dhako moti ma korka wariembo chande ema luonga?, nyiseni adagi, kendo owuog odhi kuma odhiye”.\nKa nodok to dhakono ochako oore ka nyiseni, “dog inyis chuori ni aluonge”. Kuom hawi marach dhako cha nodok kaywak, nimar chuore nopado lembe kendo oriembe. Ka nodo to Adikinyi nonyiseni, “kaw nyathini wa wuog oko edalani, dalani oserumo.” Kaka ne gichako wuoth to bang’ ondamo matin to Adikinyi onyiseni, “ lokri ing’i chien”.\nNoneno ka dala chande osepodho kendo ji otho orumo, ma en kod nyathine kende emane okuo. Mae chal kod hond Noah (Onam) mane otimore kane ji otamore winjo wach Nyasaye. Noah kod ogandane kende emane okuo, Kambes ne yie oweyo nimar wiye ne tek, mana kaka dichuo mane opado chiege chande.\nDalano mangima nopodho molal kendo olokore ataro, nyaka sani pod en yawo. Kane jo-Kakseru oneno hono mosetimore to ne gi tuk kendo gichako wuoth ka gi chomo yor milambo, mano ekaka ne gi chopo Tanzania. Sani jo-Karachuonyo ema odak Simbi kod jodak moko mane lweny ogolo loka Uyoma Naya.\nTo Adikinyi nowuok gi dhako chande modhigo nyaka loka masawa but Lwanda K’Otiato e kind Luo kod Abaluhyia, machiegni gi Maseno. Ndalogo oyudo ka jo-Kano (joka-Dibo, dhoot matin iluongoni Kamget) emane pod odak kanyo.\nKane dhakoni odonjo dala jaduong’ moro moti to norwake kendo nonyiso jaduong’no ni, “anto ok inyal loka chiegi, dhakoni ema amiyi to nyathini ema biro gero kari.” Nyathino noyudo gweth kendo noluongeni Nganyi mano e bilo mar koth ei Luo mangima maka koth otamore chwe to itimone misango. Kata ka jodongo dwaro baro koth to itimone misango.\nNyaka sani hond Adikinyi koro ose fwenyore kuonde adek; mokwongo edho wath Gwasi, mar ariyo Simbi Nyaima, mar adek Lwanda K’Otiato.\nHond Adikinyi ema chalo hond Maria mane obedo min jawar nimar ei Luo yudore ni en bende emane ochalo kaka min Ondeto wuod Obimbo.\nOmiyo din Legio Maria ema chal kaka din jaluo e ngima masani nimar honni duto mane otimore waseneno. Ka ji nyalo yie gi mago duto mane otimore Israel to ang’o madi monwa yie gigo mane otimore ei Luo?\nSani dinde opong’o piny; kuom ranyisi ei Kenya kende nitie dinde madirom mia abich gi dire, to duto wachoni gilamo mana Nyasaye achiel, kata kamano ok giyiere e kindgi giwegi, moro ka moro dwaroni en ema mondo ji olemie; ei Luo nitie dinde kaka: Oliko Nyamolo kata din jok-Opere (Katholik), Adwen (SDA), Hera, Apende (pendekosti), Roho maler, Roho mowar, Roho sulwe, Roho musalaba, Roho Israel, Legio Maria, apothtolik (apostolic), Duond warruok, Koptik, Pawa (power of Jesus around the world) kod ma moko. Ka diponi Nyasaye achiel ema walamo to ere gima omiyo dinde opong’o piny?\nDin jarateng’ to kare en mane? Misungu nobiro gi din mondo oyud yo mayot mar loyo jarateng’ nimar kata sani jomoko osieko ni owargi kendo giluongoreni Ndugu gi Dada katika Yesu, kare moko to ndugu katika ang’o?\nDinde man epiny pok otieko guondo, imruok, ich lit, maundu kod anjawo mag chode; in gi an ma somo wachni kawuono nonri e chunyi kendo ibed ranyisi maber kuom ogandani kaok idewo din kata wat.\nOnge kama din biro terie kaok iloko pachi iwuon. Uparoni jarateng’ ne Nyasaye ok ochuoyo? Awuoro kaka misungu oloko pachwa, pien dendwa kende emane otame loko. Jomoko katinde irimogo to nyisi nyingeni; “an nyinga en Tom James kata Robert Kennedy kata Peter MacWilliams” mago to koro ang’o? Wan donge wan gi nying’ kwere ma wanyalo chako nyithindwa? Omiyo sani ochopo kama nyaka walok pachwa.\nOk adwar loko ng’ato mondo bed ja-Legio to adwaro mana lero tiend wach mondo adieri oyang’re ne Nyikwa Ramogi.\nHap Adikinyi minwa, mondo omedu muya mar dak aming’a kendo luoro chike kwere. Ngire Nyadenda mondo oritu ndalo duto. Ogonya wang’e ogothole yaw wangwa mondo wane ler. Laktach lakteche mul nyithindi mojony kendo ma midekre oingo. Ler mondo orieny ndalo duto!


Wanyalo Timo Ang’o Mondo Wasik gi Chuny mar Chiwruok? | Puonjruok\nOhinga mar Jarito—Gocho mar Puonjruok | Mach 2014\nSOM E Afrikaans Albanian Amharic Arabic Armenian Armenian (Ma Imbo) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitumbuka Cibemba Croatian Czech Dangme Danish Dhok mar Ranyisi ma Brazilian Dhok mar Ranyisi ma Colombian Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Korean Dhok mar Ranyisi ma Mexican Dhok mar Ranyisi ma Russian Dhok mar ranyisi ma Amerka Dhok mar ranyisi ma Argentinian Dholuo Drehu Dutch Efik Estonian Ewe Faransa Finnish Ga Georgian German Greek Greenlandik Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kisungu Kongo Korean Krio Kwangali Kwanyama Latvian Lingala Lithuanian Luganda Lunda Luvale Macedonia Malagasy Malay Malayalam Maltese Marathi Maya Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Rarontongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nWanyalo Timo Ang’o Mondo Wasik gi Chuny mar Chiwruok?\n“Ng’a ma dwaro luwa, mondo okwerre owuon.”—MATH. 16:24.\nWanyalo tiyo nade gi Muma mondo wanonre wawegi kabe wan gi kido mag guondo?\nRanyisi mar Ruoth Saulo chiwonwa siem mage?\nRanyisi mar Petro nyiso nade ni wanyalo loyo kido mar guondo?\n1. Ere kaka Yesu noketo ranyisi maber mar chiwruok?\nKANE Yesu nie piny, noketonwa ranyisi maber ahinya mar chiwruok. Noketo tenge dwache mondo otim dwach Nyasaye. (Joh. 5:30) Kuom chung’ motegno nyaka e thone e yadh sand, nonyiso ni ne ochiwore chuth maonge giko.—Fili. 2:8.\n2. Ere kaka wanyalo nyiso chuny mar chiwruok, to ang’o momiyo onego watim kamano?\n2 Wan kaka jolup Yesu, dwarore ni wabed gi chuny mar chiwruok. Bedo gi chuny mar chiwruok tiende en ang’o? Kokete e yo mayot, tiende en ni ng’ato weyo timo gik mamore, mondo okony jomoko. Wanyalo wacho bende ni ok en jaguondo. (Som Mathayo 16:24.) Chuny mar chiwruok nyalo konyowa mondo waket dwaro mag jomoko ema obed motelo ne magwa. (Fili. 2:3, 4) Ka kuom adier, Yesu nopuonjo ni chuny mar chiwruok en kido madwarore ahinya e siro lamo marwa. E yo mane? Hera, ma e kido maduong’ mifwenyogo jopuonjre Yesu, ema chwalo Jokristo mondo obed gi chuny mar chiwruok. (Joh. 13:34, 35) Par ane gweth mogundho ma wayudo kuom bedo e riwruok mar owete manyiso chuny mar chiwruok e piny mangima!\n3. En ang’o manyalo monowa bedo gi chuny mar chiwruok?\n3 Kata kamano, sani pod wan gi nyawo moro manyalo ketho chuny ma wan-go mar chiwruok. Nyawono en bedo gi kido mar guondo matiendeni bedo ng’at madwaro mana mare owuon. Par ane kaka Adam gi Hawa nonyiso kidono. Hawa nonyiso kidono ka nodwaro bedo machal gi Nyasaye. Chwore bende nonyiso kidono kuom riwe lwedo. (Chak. 3:5, 6) Bang’ wuondo Adam gi Hawa mondo owe lamo Nyasaye madier, Jachien dhi nyime kelo ne ji tembe mondo gibed joguondo. Notemo tiyo gi riekono bende kuom Yesu. (Math. 4:1-9) E kindewagi bende, Satan osetiyo gi yorno e wuondogo ji mang’eny, kendo mano osemiyo gibedo joguondo e yore mang’eny. Mani e gima onego wapar ahinya nimar wan bende wanyalo bedo gi kidono nikech en kido monya ahinya e pinywani.—Efe. 2:2.\n4. (a) Gie sani be wanyalo tieko kido mar guondo? Ler ane. (b) Gin penjo mage ma wabiro nono?\n4 Kido mar guondo inyalo pim gi nyal momako chuma. Ka owe chuma kama otimo pi, to nyal biro make. Kapo ni omed weyo chumano oko kuom ndalo mang’eny, to chumano nyalo kethore chuth. Kamano bende, katabed ni ok wanyal golo nyawo ma ne onyuolwago mar bedo joguondo, nyaka wabed motang’ gi gik ma kidono nyalo ketho e ngimawa gie sani. (1 Kor. 9:26, 27) Wanyalo fwenyo nade ni wan gi kidono? To ere kaka wanyalo medo nyago kido mar chiwruok?\nNONRI KITIYO GI MUMA\n5. (a) Muma chalo gi rang’i e yo mane? (Ne picha manie chak sulani.) (b) Sama wanono kabe wan gi kido mag guondo, en ang’o manyaka watang’go?\n5 Mana kaka wanyalo tiyo gi kiyo matiendeni rang’i e nono chal mar dendwa maoko, e kaka wanyalo tiyo gi Muma e nono chal mar chunywa mondo wane kuonde monego watimie lokruok. (Som Jakobo 1:22-25.) Kata kamano, rang’i nyalo konyowa mana kapo ni watiyo kode e yo maber. Kuom ranyisi, king’iyori mana awiye awiye, mano nyalo moni fwenyo gimoro matin e dendi manenore marach. Samoro kiketo rang’i e yo mobam, inyalo mana neno ng’at machielo maok in. E yo machalo kamano, mondo ng’ato oti gi Muma e neno kido machalo kaka guondo, onego osom Muma e yo matut ok awiye awiye, kata some mana mondo one godo nyawo mag jomoko.\n6. Ere kaka wanyalo ‘siko’ e chik makare?\n6 Kuom ranyisi, wanyalo somo Muma kata mana pile ka pile, to pod ok wanyal neno kaka chunywa nyago kido mar guondo. Mano nyalo timore e yo mane? Par ane wachni: E ranyisi mar rang’i ma Jakobo notiyogo, ok nyis ni ng’atno nong’iyore e rang’i awiye awiye. Jakobo nondiko ni ng’atno ‘nong’iyore.’ Notiyo gi wach ma e dho-Grik tiende en nonruok adimba, kata e yo mobidhore. To kare, en ang’o ma ng’atno ok notimo? Jakobo dhi nyime wacho niya: ‘Odhi, to gikanyono wiye wil gi kaka ochalo.’ Omiyo, ng’atno nowuok e rang’i kapok oloso gimoro marach ma noneno kuome. Mopogore gi mano, ng’at makare ok en mana ng’at “ma nono chik makare” kende, to en ng’at ‘masiko katimo kamano.’ Ok owe wiye owil gi chik makare mayudore e Wach Nyasaye, to osiko opare kendo luwo chikno kaka dwarore. Yesu bende nowacho gima chalo kamano ka nowacho niya: “Un kusiko e wachna, eka unubed jopuonjrena adier.”—Joh. 8:31.\n7. Ere kaka wanyalo tiyo gi Muma mondo wathirgo kido mag guondo?\n7 Kuom mano, mondo ng’ato othir kido mar guondo, nyaka okwong osom Wach Nyasaye adimba. Mano nyalo konye fwenyo kuonde monego otimie lokruok. Kata kamano, pod dwarore otim gimachielo. Onego otim nonro matut. Sama ng’ato osesomo wach moro e wi ng’ato e Muma, mowinjo tiende malong’o, onego openjre niya: ‘An dine atimo nade e chal ma kamano? Be adier, datimo gik moko e yo makare?’ To gimaduong’ie moloyo en ni bang’ paro matut e wi gima isomo, tem matek mondo iti gi puonjno. (Math. 7:24, 25) We wanon ane kaka weche mawuoyo e wi Ruoth Saulo koda jaote Petro nyalo konyowa wasik ka wan gi chuny mar chiwruok.\nRANYISI MAR SAULO CHIWONWA SIEM\n8. Saulo nochako lochne ka en gi chuny machalo nade, to mano nonenore nade?\n8 Ranyisi mar Ruoth Saulo miyowa siem kuom kaka guondo nyalo monowa bedo gi chuny mar chiwruok. Kane Saulo chako locho e piny Israel, ne en gi chuny mobolore ahinya. (1 Sam. 9:21) Ok nokumo Jo-Israel ma ne wuoyo marach e wi lochne kata obedo ni ne en gi ratiro mar timo kamano. (1 Sam. 10:27) Ruoth Saulo ne oyie mondo roho mar Nyasaye otaye maber kane gikedo e lweny gi Jo-Ammon. Bang’ loyo lwenyno, nobolore momiyo Jehova duong’.—1 Sam. 11:6, 11-13.\n9. Ere kaka Saulo noweyo kido mar guondo mondo odong e chunye?\n9 Kata kamano, mana kaka nyal mako chuma, bang’e Saulo noweyo mondo guondo koda sunga odonj e chunye. Ka noloyo Jo-Amalek e lweny, noketo dwaro mage ema obed motelo moloyo winjo chik Jehova. To nikech wuoro, Saulo noyako moko kuom gik ma Nyasaye nochike ni onego okethi e lweny. Kae to, Saulo nochweyo siro ma ne ibiro parego. (1 Sam. 15:3, 9, 12) Kane janabi Samuel onyise ni Jehova ok mor gi kaka notimo, Saulo notemo rendore kotiyo gi bath chik ma Nyasaye nomiyeno kendo noketo ketho kuom jomoko. (1 Sam. 15:16-21) E wi mano, sunga nomiyo Saulo oketo pache kuom yudo duong’ e wang’ dhano moloyo moro Nyasaye. (1 Sam. 15:30) Wanyalo tiyo nade gi ranyisi mar Saulo kaka rang’i mondo okonywa siko ka wan gi chuny mar chiwruok?\n10, 11. (a) Ranyisi mar Saulo puonjowa ang’o kodok korka siko gi chuny mar chiwruok? (b) Wanyalo timo ang’o mondo kik waluw ranyisi marach mar Saulo?\n10 Mokwongo, ranyisi mar Saulono nyisowa ni ok onego wapar ni ka wan gi chuny mar chiwruok, to ni koro wabiro mana siko gi chunyno kata ang’o matimre. (1 Tim. 4:10) Ber mondo wang’e ni Saulo ka nochako locho, noluwo chike Nyasaye kuom kinde kendo Nyasaye ne mor kode. Kata kamano ok nogeng’o kido mar guondo kane kidono chako donjo e chunye. Gikone Jehova nodagi Saulo nikech tamruok luwo chik.\n11 Mar ariyo, ok onego waket pachwa mana kuom gik ma watimoe maber, to bende onego wang’e kuonde monego watimie lokruok e kitwa. Timo kamano biro chalo gi tiyo gi rang’i e ng’iyo mana lepwa manyien ma warwako maok wadewo ng’iyo chilo manie wang’wa. Kata kapo ni ok wasungre kaka Saulo, pod onego watim matek mondo wagol kido moro amora manyalo miyo waluw kite marachno. Mopogore gi Saulo, kapo ni omiwa siem moro, kik warikni twoyo dhowa, kata temo wacho ni gima watimono ok rach ahinya, kata keto ketho kuom jomoko. Kar bedo kaka Saulo, en gima ber mondo warwak siem.—Som Zaburi 141:5.\n12. Bedo gi chuny mar chiwruok nyalo konyowa nade kapo ni watimo richo moro mapek?\n12 To nade kapo ni watimo richo moro mapek? Saulo ne dwaro ni nyinge kik kethre, kendo mano nomone loso winjruok mare gi Nyasaye. Mopogore gi mano,bedo gi chuny mar chiwruok konyowa loyo wichkuot ma wanyalo bedogo mondo wakwa kony madwarore. (Nge. 28:13; Jak. 5:14-16) Kuom ranyisi, owadwa moro nochako neno piche mag ponografi kapod en jahigini 12, kendo ne odhi nyime timo kamano aling’ ling’ kuom higini apar gi wiye. Owacho niya: “Ok ne yotna nyiso jaoda kaachiel gi jodong-kanyakla gima noyudo atimono. Bedo ni sani asenyisogi, awinjo e chunya ni asegolo osigo moro mapek mosebedo katuro goka kuom higini. Moko kuom osiepena nowinjo malit kane ogola kik abed jakony-tich e kanyakla. Ne chalo ka gima adwokogi chien. Kata kamano, ang’eyo ni Jehova mor koda gie sani moloyo kinde ma ne ajang’iyo piche mochidogo, to mano e gima duong’ie moloyo.”\nRANYISI MABER MA PETRO NOKETO JIWOWA\n13, 14. Ere kaka Petro nonyiso kido mar guondo?\n13 Petro nonyiso chuny mar chiwruok e kinde ma Yesu ne tiege. (Luka 5:3-11) To pod ne nyaka oked matek mondo othir kido mag guondo. Kuom ranyisi, iye nowang’ matek kane Jakobo gi Johana okwayo Yesu mondo omigi kombe mag telo e Pinyruodh Nyasaye. Mita ka Petro ne paro ni achiel kuom kombego nonego obed mare nikech Yesu noyudo osenyise ni ne idhi miye migawo moro makende. (Math. 16:18, 19) Katabed ni ne gin gi paro mage, Yesu nochiwo siem ne Jakobo, Johana, Petro kaachiel gi joote mamoko mondo gitang’ gi chuny mar dwaro ‘chiko’ jowetegi.—Mari. 10:35-45.\n14 Kata bang’ Yesu temo rieyo pach Petro, Petro nodhi nyime kedo mondo obed gi paro mowinjore. Kane Yesu onyiso jootene ni ne gidhi ringe kuom kinde, Petro nojaro jowadgi kopakore kaka en kende ema ne odhi chung’ motegno gi Yesu. (Math. 26:31-33) Ne ok onego ogenre owuon nikech kata mana e otienono, ne ok onyiso chuny mar chiwruok. Nenore ni nohero ngimane ahinya, omiyo nokwedo Yesu nyadidek.—Math. 26:69-75.\n15. Ang’o momiyo ranyisi mar Petro en gima jiwo chunywa?\n15 Kata obedo ni kinde ka kinde Petro ne kedo gi nyawo mage, pod noketo ranyisi majiwowa ahinya. Nikech kinda mare kaachiel gi teko mar roho maler, Petro noloyo kido marach mar guondo mobedo gi kido mar ritruok motegno kaachiel gi chiwruok manyiso hera. (Gal. 5:22, 23) Nikech mano, nonano e tembe mang’eny kendo mager moloyo tembe ma notame nanoe e kinde ma nosekalo. Nonyiso bolruok kane jaote Paulo omiye siem e lela. (Gal. 2:11-14) Kendo bang’ yudo siemno, Petro ok nomako sadha kata bedo gi paro ni Paulo noketho nyinge. Ne odhi nyime wuoyo maber e wi Paulo koluonge ni “owadwa mwahero.” (2 Pet. 3:15) Ranyisi mar Petro nyalo konyowa mondo wanyag chuny mar chiwruok.\n16. Ere kaka wanyalo nyiso chuny mar chiwruok sama gik moko ok dhinwa maber?\n16 Par ane kaka ijatimo sama gik moko ok dhini maber. Kane Petro gi joote mamoko ne nie jela kae to ochwadgi nikech tijgi mar lendo, Muma wacho ni ne gimor ‘nikech ne okwan-gi ni giromo nwang’o achaye nikech nying Yesu.’ (Tich 5:41) In bende onego ine sand kaka thuolo mar nyiso ni iluwo ndach Yesu kuom nyiso chuny mar chiwruok. (Som 1 Petro 2:20, 21.) Chuny machalo kamano nyalo konyo ahinya sama jodongo konyi gi paro mondo irie yoreni. Kar bedo gi ich wang’ gi jodongogo, tem iluw ranyisi mar Petro.—Ekl. 7:9.\n17, 18. (a) Gin penjo mage mwanyalo penjore kaluwore gi chenro ma waketo mar tiyo ne Nyasaye? (b) Ang’o mwanyalo timo kapo ni wafwenyo ni ok wan gi chuny mar chiwruok?\n17 Ranyisi mar Petro bende nyalo konyi timo dongruok mondo ichop e okenge midwaro e tije Nyasaye. Inyalo timo matek mondo ichop e okengego kinyiso chuny mar chiwruok. Kata kamano, tang’ mondo kik itim kamano nikech idwaro mondo one ni in ng’at maduong’ moloyo jomoko. Omiyo penjri niya: ‘Ang’o momiyo agombo tiyo ne Jehova e okang’ momedore? Dibed ni en nikech agombo mondo ji opaka kata agombo yudo duong’ kaka Jakobo gi Johana?’\n18 Kapo ni ifwenyo ni ok in gi chuny mar chiwruok, chunyi kik nyosre ma ijwang’ chenro miseketo mar tiyo ne Jehova. Kwa mondo Jehova okonyi ibed gi paro koda chuny mowinjore; kae to iket pachi e miyo Jehova duong’ to ok miyori duong’ iwuon. (Zab. 86:11) Inyalo timo dongruok bende e yore mamoko ma ji ok ne ahinya. Kuom ranyisi, inyalo keto chenro mar medo nyago olemo mag roho miyudo ka tekni bedogo. Seche moko inyalo yudo ni timo ikruok ne chokruoge en gima yotni ahinya, kata kamano inyalo fwenyo ni konyo tije mag rito ler e Od Romo en gima tekni. Ka en kamano, ng’ad e chunyi mar luwo puonj mayudore e Jo Rumi 12:16.—Som.\n19. Ang’o mwanyalo timo mondo kik chunywa nyosre kapo ni waneno gimoro maok ni kare bang’ nonore ka watiyo gi Muma?\n19 Sama wanonore matut ka watiyo gi Wach Nyasaye, mi wafwenyo ni kido mar guondo chako bedo e chunywa, mano nyalo miyo chunywa onyosre. Kapo ni gima kamano otimoreni, par ranyisi maber mar jal ma Jakobo nowuoyo e wiyecha. Jakobo ok ne jiw ni ng’atno notimo lokruok mapiyo kuom gik ma noneno kuome e rang’i, kata jiwo ni norieyo gik moko duto maricho kuome; kar mano, Jakobo nowacho ni jalno ‘nosiko kanono chik makare.’ (Jak. 1:25) Jalno ne ononore e rang’i kendo notimo kinda mondo olos kuonde maricho. Omiyo, bed gi paro mowinjore kuomi iwuon kendo ing’e ni waduto wan dhano morem. (Som Eklesiastes 7:20.) Dhi nyime nono chik makare mayudore e Muma, kitimo kinda mondo isik ka in gi chuny mar chiwruok. Jehova oikore konyi mana kaka osekonyo owete mang’eny mabende orem kaka wan. Kata kamano, gitimo kinda ahinya mondo gimor Jehova, kendo ogwedhogi.\nWanyalo Timo Ang’o Mondo Waywa Wedewa e Adiera?\nKaka Wanyalo Siko Ka Wan gi Paro Mowinjore\nLamo mar Joot—Be Unyalo Medone Ndhadhu?\nChiw Luor ne Jomoti\nKaka wanyalo rito jomoti\nBe Ijawacho ni “Ee” To Bang’e Ilokori ni “Ooyo”?\nText Yore mag golo buge mag digital OHINGA MAR JARITO—GOCHO MAR PUONJRUOK Mach 2014\nOHINGA MAR JARITO—GOCHO MAR PUONJRUOK Mach 2014


Ezekiel 22 - Holy Bible [Luo Bible 2020] - (Eze 22)\n“Wuod dhano, donge dingʼadni Jerusalem bura? Donge dingʼadni dala maduongʼ michwere remoni bura? Ka inyalo timo kamano to chome tir gi timbene mamono duto\nkendo iwachne ni: ‘Ma e gima Jehova Nyasaye Manyalo Gik Moko Duto wacho: Yaye dala maduongʼ makelo ni en owuon chandruok kuom chwero remo e dier joge, kendo dwanyore owuon kuom loso nyiseche manono,\nisedoko jaketho nikech remo misechwero, kendo isedoko mogak nikech nyiseche miseloso. Isemiyo ndaloni odoko machwok, kendo giko mar ndalo midakgo e piny osechopo. Kuom mano, abiro miyo idoko gima ogendini mamoko jaro kendo abiro miyo pinje duto nyieri.\nJoma odak machiegni kod joma odak mabor kodi biro jari, yaye in dala maduongʼ ma humbe rach, kendo mopongʼ gi koko.\n“ ‘Neye kaka jotend Israel modak e dieru konyore gi tekogi mar chwero remo.\nIsechayo giga maler moket tenge ne tichna kendo isedwanyo Sabato maga.\nIdak gi acheje moikore ne chwero remo, kaachiel gi joma chiemo ewi gode mitime lisweche, kod joma timo timbe ma ok owinjore.\nIdak gi joma terore gi mond wuonegi; kendo joma riwore gi mon mantiere e kindegi mag neno malo kendo mogak.\nNitie chwo modak kodi matimo tim mamono ka giterore gi monde ji, nyaka mond yawuotgi kendo gi nyiminegi hie, ma nyathi wuon mare.\nIdak gi joma oyie kawo asoya mondo gichwer remo; umayo ji kendo ukawo ohala malangʼ kuom gik muholo ji; kendo kuom wuochu mokalo tongʼ, uwuondo joweteu kumayogi marach. Kendo wiu osewil koda, an Jehova Nyasaye Manyalo Gik Moko Duto ema asewacho kamano.\n“ ‘Asingora adier ni abiro rieyo bada mi akumu kuom ohala museyudo e yo ma ok kare, kendo kuom remo musechwero e dieru.\nBende chir ma un-go sani biro siko, kata bedeu bende biro siko kotegno, chiengʼ ma anabi mondo akumu? An Jehova Nyasaye ema asewacho kendo abiro timo kamano.\nAbiro keyou e dier ogendini mi ateru e pinje mopogore opogore; bende abiro neno ni gak mugakgo orumo.\nKa osejaru e dier ogendini, eka unungʼe ni An e Jehova Nyasaye.’ ”\n“Wuod dhano, dhood Israel osedoko chuoth fedha e nyima; giduto gin kaka gik maonge tich modongʼ bangʼ lenyo mula, kata nyinyo, kata fedha, kata chuma, kata kendo miwangʼoe gigo. Giduto gin mana chwodho mag fedha.\nKuom mano, ma e gima Jehova Nyasaye Manyalo Gik Moko Duto wacho: ‘Nikech un duto usedoko chuoth fedha, abiro chokou kaachiel nyaka Jerusalem.\nMana kaka ji choko fedha, mula, chuma kod nyinyo mopogore opogore e karaya mondo olenygi gi mach mager e kendo, e kaka abiro chokou ka iya owangʼ kendo ka an gi mirima mager mi aketu ei dala maduongʼ kendo atieku kanyo.\nAbiro chokou kendo abiro riembou gi mirimba mager, mi unuleny nono ka un e iye.\nKaka ilenyo fedha e kendo, e kaka un bende nolenyu kuom mach, kendo unungʼe ni an Jehova Nyasaye ema aseolo mirimba mager kuomu.’ ”\n“Wuod dhano, wach ni piny ni, ‘In piny mapok oneno koth kata nyidho gi wangʼe e kinde mane akelo mirimba.’\nNitiere kit winjruok marach e kind jotelo manie pinyno machalo mana gi sibuor maruto to kidho le momako; ginego ji, gimayo ji mwandugi gi gig-gi mabeyo kendo gimiyo mon mangʼeny doko mon ma chwogi otho.\nJonabi mage ketho chikena kendo dwanyo giga maler; ok gine pogruok manie kind gik maler gi gik mamoko; gipuonjo ni onge pogruok manie kind gik ma ok ler gi gik maler; kendo gidino wengegi ni rito Sabato maga, momiyo koro nyinga ok mi duongʼ e diergi.\nJotelo mag pinyno chalo ondiegi makidho le ma gimako; gichwero remo kendo ginego ji mondo owenigi thuolo mar yudo ohala e yor mecho.\nJonabi mage to umo timbegi gi fweny mag miriambo kod gagi mag wuond. Giwacho ni, ‘Ma e gima Jehova Nyasaye Manyalo Gik Moko Duto wacho,’ ka Jehova Nyasaye to pok owuoyo.\n“Ne amanyo ngʼato moro e diergi mane nyalo gero ohinga kendo mane nyalo chungʼ e nyima kaka ogayi mochungʼne piny, mondo kik akethe, to ne ok ayudo ngʼato.\nOmiyo koro abiro olo mirimba kuomgi kendo abiro tiekogi gi mirimba mager, ka aketo e wigi giwegi gik moko duto maricho gisetimo, Jehova Nyasaye Manyalo Gik Moko Duto ema owacho.”


Siem ne Derepe ma Ketho Chik mag covid 19 – Sky Fm\nSiem ne Derepe ma Ketho Chik mag covid 19\nMoses Omollo…… 6/10/2020.\nJakom mar riwruok mag weg matatu matingo jowuoth e county ma migori migosi Samuel Doo ogolo siem ne derepe mag matatu kod jowuoth ma idho geche ma osepong ni gidhi kawonegi okang kuom ketho chik mar covid 19.\nKne oloso kod jofwambo e apise jakom Samuel Doo ne okoni giseko fwenyo ni thoth conductors kod jowuoth ema osebedo ka ketho chike mane oketi mag covid 19 ka moko bende ketho chikego mag apaya kuom yie kendo tingo jowuoth ma ohingo tekre gari ma okoni nyalo miyo gechego yudo masirni mag apaya kendo medo nyayo landruok mar tuo mar corona e county ma migori.\nNe onyiso abiria mondo kik yie idho gechego ma osepong ka osingo mar kawo okang ne jowuoth ma bende ibi yudo ni ema idho gari ma gin giwegi gineno ni osepong e thuolonoero.\nNe okoni jowuoth ma osebedo ka tiyo kod apaya mawuok sirare kadhi Kisumu kod mago madhi e gwenge mag kisii kod Nairobi ema osebedo ka ketho chikego mane oketi ka ne osingo mar kawo okang mager ne ngato angata ma ibi yudi ka ketho chikego e thuolonieri bedni en jawuoth kata conductor mag matatugoero.\nThe energetic duo of Phenny and Xjapan don’t promise to get you home……. They however make the journey bearable.


Bible in one year - Luo Bible 2015 - December 28\n1. Bang’ wechego naneno malaika machielo kalor a e polo. Ne en gi teko maduong’, kendo ler mare ne menyo piny.\n2. Nokok matek niya, “Yaye! Babulon dala maduong’ osepodho! Osepodho! Osedoko kar dak mar jochiende kendo odoko gunda ma chuny duto mochido odakie, kaachiel gi winy duto ma ok ler kendo makuero.\n3. Mano osetimore nikech ogendini duto osemadho divai makech mag terruokne. Ruodhi mag piny oseterore kode, kendo joohala mag piny bende osedoko jomwandu nikech ohala ma ngimane mamalo osekelonigi.”\n4. Eka ne achako awinjo dwol machielo moa e polo kawacho niya, “Un joga, auru kuom dalano, mondo kik uriwru e richone, kendo kik unwang’ masichene,\n5. nikech richone osebiwore mochopo nyaka e polo, kendo Nyasaye koro oseparo timbene mamonogo.\n6. Timneuru kaka osetimo! Medneuru nyadiriyo kuom gik ma osetimo! Kikombe mane omiyo jomoko omadho, ema mondo uolne nyadiriyo!\n7. Miyeuru sand kod ywagruok moromore mana gi duong’ mane omiyore owuon kodak e ngima mamalo! Owacho e chunye niya, ‘An Ruoth, kendo ok nane gima dimi aywag ngang’.’\n8. Mano omiyo masichene chieng’ moro nopoye chieng’ achiel. Masichego gin tho gi ywagruok kod kech, kendo nowang’e pep gi mach, nimar Ruoth Nyasaye moseng’adone bura nigi teko maduong’!”\n9. To ruodhi mag piny moseterore kode, kendo mosedak kode e ngimane mamalo noywage kasedo kod nyinge, kaneno ich mach mawang’e kadhuolore.\n10. Ginichung’ gi kuma bor, ka kihondko omakogi nikech sandruok moyudo, kendo giniwach niya, “Yaye! Mano kaka dala maduong’ neno malit! Yaye! In Babulon, dala man gi teko, osetieki mana e sa achiel kende!”\n11. Johala mag piny bende noywage kadengo, nikech onge ng’at ma koro nochak ong’iew mwandugi, ma gin:\n12. Dhahabu gi fedha gi kite ma nengogi tek gi lulu gi nanga maber gi nanga maratiglo kod nanga mareprep gi nanga makwar gi yien duto madum tik mamit, gi gik moko duto molos gi lak liech, kod molos gi yien ma nengogi tek, kod molos gi mula, kod molos gi nyinyo, kendo molos gi kite mabeyo,\n13. kod gik moko kaka dalasini gi gik mang’ue ng’ar, gi uvumba, gi mor wir madum tik mamit, gi ubani, kod divai gi mo kod mogo mayom gi ngano kod rombe gi dhok kod farese gi geche lweny, gi joma otue wasumbini, kod ngima mag ji.\n14. Johala nowach ni dala Babulon niya, “Gik mabeyo duto ma yande iketo e chunyi oserumo! Adier, gik mapakni gi gik malombo wang’ oselal nono. Ok nichak ibed kodgi ng’ang’!”\n15. Johala mane odoko momew nikech ne giloko ohala e dalano, nochung’ gi kuma bor, ka kihondko omakogi nikech sandruokne. Giniywagi ka giwacho niya,\n16. “Yaye! Mano gima lit manade ma osetimore ni dala maduong’ni! Ne orwakore gi nanga maber, gi maratiglo gi makwar, kendo nolichore gi dhahabu gi kite ma nengogi tek kod lulu.\n17. Yaye! Mano kaka oseketh mwandune duto mana kuom sa achiel kende!” To ji duto ma weg yiedhi gi jokwang’ gi jonam kod ji duto maloko ohala e nam ne ochung’ gi kuma bor.\n18. Kane gineno ich mach mawang’o Babulon ne giywak ka gikok niya, “Onge dala moro maduong mosebedoe machal gi dalani!”\n19. Ne gibuko wigi buru ka giywak kendo gidengo niya, “Yaye! Mano gima lit manade mosetimore ni dala maduong’ni! En dala ma ji duto mane nigi yiedhi odokoe joma omew nikech mwandune mathoth. To osekethe mana kuom sa achiel kende, mi odoko gunda!\n20. “To in polo, gone siboi nikech osekethe. Un jo-Nyasaye gi joote kod jonabi, beduru mamor, nimar Nyasaye osekume kuom gima notimonu!\n21. “Eka malaika maratego noting’o kidi machalo gi pong’ maduong’, mi obolo e nam, kowacho niya, “Mano e kaka dala maduong’ mar Babulon nobol piny, mi ok nochak onene kendo ngang’!\n22. Dwond joma goyo thum gi jower gi joma goyo asili gi joma goyo tung’ ok nochak owinj kuomi ngang’. Bende jotich matiyo tich moro amora ok nochak oyudi kuomi ngang’, kata dwond pong’ marego bende ok nowinji kuomi kendo.\n23. Ler mar taya ok nochak orieny kuomi, kata dwond wuon kisera gi dwond miaha ok nowinji kuomi kendo ng’ang’. Joohala magi ne gin joohala madongo e piny, bende ne iwuondo ogendini duto gi timbeni mag jwok.”\n24. Babulon ne okum kamano nikech remb jonabi gi remb jo-Nyasaye gi remb ji duto mane osenegi e piny, ne oyud kuome.


Biblica® Ochiw Thuolo Motingʼo Loko Manyien™ Mariko 5\n☰ Mariko 5 ◀ ▶\nYesu ochango ngʼat man-gi jochiende\n1 Negingʼado nam nyaka loka e gwengʼ miluongo ni Gerasi. 2 Kane Yesu owuok e yie, to ngʼat moro man-gi jochiende manodak e kar liete noromone. 3 Ngʼatni nodak kar yiko joma otho, kendo onge ngʼat mane nyalo make mi tweye kata mana gi nyororo. 4 Nikech nosebedo ka itweyo lwetene gi tiendene to nyoroche mane itweyego nochodo achoda mi ongʼiny matindo tindo chumbe mane iridogo tiendene. Koro ne onge ngʼato ma tekre ngʼeny mane nyalo make. 5 Otieno gi odiechiengʼ duto ngʼatni ne wuotho e kind liete kendo e gode man machiegni koywagore matek kendo kongʼolore gi kite.\n6 Kane oneno Yesu kabiro gi kuma bor, noringo odhi ire mopodho piny e nyime. 7 Nogoyo koko gi dwol maduongʼ mogik niya, “Yesu Wuod Nyasaye Man Malo Moloyo, angʼo milaro koda? Kuongʼri ne Nyasaye ni ok ibi sanda!” 8 Noyudo Yesu osewacho ne jachien marachno niya, “Aa kuom ngʼatni!”\n9 Eka Yesu nopenje niya, “Nyingi ngʼa?” Nodwoke niya,\n“Nyinga Oganda, nikech wangʼeny.” 10 Eka nochako sayo Yesu mondo kik oriembgi gia e gwengʼno.\n11 To noyudo kweth maduongʼ mag anguro moko kwayo e bath got mane ni machiegni kanyo. 12 Jochiendego nosayo Yesu kawacho niya, “Orwa ir anguro ka mondo wadhi wadonj eigi.” 13 Yesu nomiyogi thuolo mi jochiendego nowuok kuom ngʼatno mi gidonjo ei angurogo. Kwethgo duto ma kar rombgi ne nyalo chopo alufu ariyo, noringo matek koluwo aridiridi mochomo nam mi giduto ne githo ei pi.\n14 Jokwadh angurogo noringo oa mine gidhi gitero wach ne ji duto modak e dala kendo e gwengʼno gima nosetimore, omiyo jogo duto nobiro mondo gin bende gineye gi wangʼ-gi. 15 Kane gibiro ir Yesu, negineno ngʼat ma yande jochiende mangʼeny sandono kobet piny kanyo korwakore maber kendo pache nikare mi luoro nomakogi. 16 To jogo mane oneno gima notimore nonyiso ji gik moko duto mane osetimore ne ngʼat mane nigi jochiende kendo ne anguro bende. 17 Kuom mano jogo nosayo Yesu mondo oa e gwengʼ-gi.\n18 Kane oyudo Yesu donjo e yie, ngʼat mane jachien sando mane oyudo osechangono nosaye mondo oyie odhi kode. 19 To Yesu notame kawachone niya, “Dog dala ir joodi mondo inyisgi gik madongo ma Ruoth osetimoni, kendo kaka osekechi gi kech maduongʼ.” 20 Omiyo ngʼatno nowuok odhi mi nochako lando e gwenge mag Dekapoli konyiso ji gik ma Yesu nosetimone. Ji duto nowuoro wechego.\nNyako motho kod dhako matuo\n21 Kane Yesu osengʼado nam gi yie mi odok loka machielo, oganda maduongʼ nolwore. 22 Eka ngʼat moro ma jatend sinagogi ma nyinge Jairo nobiro kanyo. Kane oneno Yesu nogoyo chonge piny e tiende 23 kosaye niya, “Nyara matin tuo dwa tho, yie ibi mondo iket lweti kuome mondo ochangi odok mangima.” 24 Omiyo Yesu nowuok modhi kode.\nOganda maduongʼ ne luwo bangʼ Yesu kothungʼe koni gi koni. 25 To dhako moro ne ni kanyo mane osebedo ka iye chwer kuom higni apar gariyo. 26 Dhakoni nosechandore miwuoro e lwet jothieth mathoth kendo nosetieko mwandu duto mane en-go to ne ok oyudo resruok. Kar chango to tuone nosiko ka medore. 27 Kane owinjo humb Yesu, nobiro gi yo katoke ei oganda kendo nomulo riak lawe, 28 koparo e chunye niya, “Kata ka anyalo mulo mana riak lawe to abiro chango.” 29 Iye machwer nochok gikanyono mi nowinjo e dende ni ochango.\n30 E sa nogo Yesu nongʼeyo ni teko osewuok kuome. Nolokore mi ochomo oganda, kopenjogi niya,“En ngʼa momulo lepa?”\n31 To jopuonjrene nodwoke niya, “Ineno ka ji olwori moketi diere to pod ipenjo apenja ni, ‘En ngʼa momulo lepa?’ ”\n32 Yesu nomedo ngʼicho ei oganda mondo one ngʼat mane omule. 33 Kane dhakono ongʼeyo e chunye gima nosetimorene, nobiro mopodho e tiend Yesu kotetni gi luoro kendo nonyise adier man kuome duto. 34 Yesu nowachone niya, “Nyara yieni osechangi. Dhi gi kwe kendo chandruokni mondo orum chuth.”\n35 Kane oyudo Yesu pod wuoyo, jomoko nobiro moa e od Jairo ma jatend sinagogi. Negiwachone Jairo niya, “Nyari osetho, angʼo momiyo pod ichando Japuonj?”\n36 Ka ok osedewo wach jogo, Yesu nowachone jatend sinagogi niya, “Kik iluor, bed gi yie.”\n37 Yesu koro ne ok oyie mondo ngʼat moro oluwe makmana Petro gi Jakobo kod Johana owadgi Jakobo. 38 Kane gichopo e dala jatend sinagogi, Yesu noyudo ka dala otimo koko; ka ji ywak kendo goyo nduru matek. 39 Nodonjo ei ot mopenjogi niya, “Koko gi nduru ni manade? Nyathi ok otho, onindo aninda.” 40 To jogo nonyiere anyiera.\nKane osegologi oko duto, nokawo wuon nyathi gi min-gi kaachiel gi jopuonjre mane ni kode, mi odonjo kodgi nyaka iye kuma nyathi ne nitie. 41 To nomako lwet nyathi manyakono mi owachone niya, “ Talitha koum!” (tiende ni, “Nyako matin, anyisi ni aa malo!”) 42 Sano sano nyakono nochungʼ malo mochako wuotho e dier ot (ne en ja-higni apar gariyo). Ji duto nohum nono kuom gima notimoreno. 43 To Yesu nosiemogi matek ni kik ginyis ngʼato moro amora gima nosetimore, bangʼe nonyisogi ni mondo gimi nyakono gimoro ocham.


Read 7177971 times\nComment Link\t Sabato, 20 Aprile 2019 18:46 posted by\tonlyopenhomes\nComment Link\t Sabato, 20 Aprile 2019 18:46 posted by\tnike tiempo legend v fg svart pomo gul\nnike cortez nylon femminile oro gituttio rosso tanjun nike red nike air max bw ultra gris kvinders nike huarache ultra lyser酶d sort nike air max 90 hyp frm bianca blu nike air jordan 1 nero grigio\nnike tiempo legend v fg svart pomo gul\nComment Link\t Sabato, 20 Aprile 2019 18:46 posted by\tJada\nComment Link\t Sabato, 20 Aprile 2019 18:46 posted by\tcheapest car insurance Phoenixville PA\n...SO,uh 4 pigs got killed.Am I supposed to feel sorry?Had they lived long enough, it would have been a matter of time before they killed some innocent Black person in "the line of duty"REAL Talk,fucacop,& the rich elite they protect.\nComment Link\t Sabato, 20 Aprile 2019 18:45 posted by\tDoreen\nweb page daily, if so then you will absolutely get pleasant knowledge.\nComment Link\t Sabato, 20 Aprile 2019 18:45 posted by\tCharla\nComment Link\t Sabato, 20 Aprile 2019 18:45 posted by\tAudry\nComment Link\t Sabato, 20 Aprile 2019 18:45 posted by\thugo boss lys bl氓 bukser med lynl氓s i siden model tiluna close up\nbuy dermo prada escudo solar solar protection online at low pricesmorral azul oakley enduro 30l 2.0 compra ahora dafiti colombiacomprar gafas de sol ray ban aviator large metal rb3025 001 3f al贸culos de sol ray ban rb3517 dourado\nhugo boss lys bl氓 bukser med lynl氓s i siden model tiluna close up http://www.dasportsnews.com/cousin/hugo-boss-lys-bl%c3%a5-bukser-med-lynl%c3%a5s-i-siden-model-tiluna-close-up\nComment Link\t Sabato, 20 Aprile 2019 18:45 posted by\tConcetta\nComment Link\t Sabato, 20 Aprile 2019 18:45 posted by\to0s6u4v1\nbuy essay online for cheap - [url=https://buyessay.icu/]buy essay paper[/url]


Juda 1 - Holy Bible [Luo Bible 2015] - (Jud 1)\nAn Juda, ma misumba Yesu Kristo, kendo ma owadgi Jakobo, ema andikonu baruani un joma Nyasaye ohero kendo ma oseluongo, kendo ma Yesu Kristo rito gi tekone.\nNg’wono gi kue kod hera mogundho obed kodu.\nOsiepena, ne agombo ahinya mondo andiknu kuom warruok ma waduto wan-go, to koro aneno ni nyaka andiknu, kajiwou mondo umed kedo matek ni wach yie ma Nyasaye osemiyo joge dichiel kendo mogik.\nNyaka andik kamano nimar jomoko ma ok oluoro Nyasaye, ma gin joma oseketi ni bura oloyo chon nikech wachni, osedonjo kuomu ling’ling’, ka gitemo mondo gilok ng’wono mar Nyasachwa obed anjawo, kendo gidagi Ruodhwa achiel kende, ma en Ruoth Yesu Kristo.\nAdwaro mondo aparnu weche moko, kata obedo ni useng’eyogi duto kamano. Ruoth noreso jo-Israel, mi ogolo e piny Misri. To achien notieko jogo mane odagi yie.\nBende paruru Sodom gi Gomora kod mier mokiewo kodgi. Gin bende ne gidonjo e tim terruok kod dwanyruok madhoch, mi giyudo kum mar mach mak tho, mondo obed ranyisi ni ji duto.\nMano e kaka jogi bende chalo. Lek ma gileko miyo gidwanyo ringregi, kendo gidagi teko ma Ruoth nigo, kendo giyanyo joma nigi duong e polo.\nTo eka kata mana Mikael, malaika maduong’, kane laro gi Satan ringre Musa, to ne ok ohedhore yanye gi weche maricho, to nowachone mana niya, “Ruoth mondo okweri.”\nJogi to yanyo gimoro amora ma ok ging’eyo to gik ma ging’eyo mana kuom gombo mag ringregi ka le ma onge rieko e gik matiekogi.\nMano kaka ginine malit! Gise mana luwo yo mane Kain oluwo, kendo gisemwomore e ketho mar Baalam nikech gihero pesa, bende giseng’anyo kaka Korah nong’anyo, mi girumo mana kaka en bende norumo.\nJogi gin mbelni e sewni mutimo mag hera, ka gichiemo kodu maonge wichkuot. Gin jokwath maparo mana gin giwegi kende! Gichalo rumbi ma yamo riembo to ok kel koth, kendo gichalo yiend olemo ma ok nyagi e ndalo oro, kendo mopudh gi tiendgi, mi otho chuth.\nBende ka gitimo timbegi mag wichkuot, to gichalo apaka mager mag nam mathuogo buoyo, kendo gichalo sulue moweyo yorgi, ma mudho mandiwa ema okannigi nyaka chieng’.\nEnoka, nyakwar Adam kuom tieng’ mar abiriyo, nokoro wach jogo, kane owacho niya, “Neuru! Ruoth osebiro gi oganda mang’ongo mar joge maler,\nmondo okum piny duto, kendo omi jogo ma ok oluoro Nyasaye yie timbegi maricho, kod weche malit duto, ma gin joricho ma ok oluoro Nyasaye, gisewacho kuome.”\nJogi gin joma keko akeka, kendo ng’ur ang’ura. Giluwo mana gombo mag ringregi giwegi, bende gisungore marach, kendo giwuondo ji gi weche mamit mondo giyud gik ma gidwaro.\nTo osiepna, nyaka upar gima ne joote mag Ruodhwa Yesu Kristo okoro.\nNe giwachonu niya, “E ndalo giko ji moko nobi ma nochau. Gin ji ma ok oluoro Nyasaye, kendo maluwo mana gombogi giwegi.”\nMago e joma kelo pogruok. Gin joma gombo mag ringruok ema chiko, kendo gionge gi Roho.\nTo un osiepena, meduru mana geroru kuom teko mar Roho Maler.\nNyaka ubed e hera mar Nyasaye, mondo urit ngima ma nyaka chieng’ ma Ruoth Yesu Kristo biro miyou kuom ng’wonone.\nKechuru joma riwo gi kiawa.\nResgiuru, kugologi e mach. Ji moko nitie ma bende nyaka ukechi, to mana ka uluor, kendo kubedo mosin kata mana gi lepgi ma gombogi mag richo osechido.\nEn e Nyasaye ma Jawarwa kuom Yesu Kristo Ruodhwa, man gi duong’ gi teko kod loch, nyaka nene, kendo kawuono, kendo nyaka chieng’. Amin.